Политковскаялъул ишалда сверун диваналъул хlукму\nАнна Политковская чIваялъул иш. (квегlиса-квараниде) МахIмудов Ибрагьим, Лом-ГIали Гайтукаев, МахIмудов ЖабрагIил, МахIмудов Рустам ва ХIажикъурбанов Сергей. Москва шагьаралъул диванхана\nМосква шагьаралъул диванханаялъ итни къоялда гIумруялъго жанир тIамизе хIукму къотIана Чачаналдаса МахIмудов Рустамие ва Лом-ГIали Гайтукаевасе. Гьа бараз гьезул цояв рикIкIун руго журналист ва инсанасул ихтиярал цIунулей Анна Политковская чIваялъул такъсир гIуцIарав чилъун цогияв гьей чIварав чилъун.\nДиванаханаялда цеве эхетун вукIарал жеги лъабгоял-МахIмудов Ибрагьимие, МахIмудов ЖабрагIилие ва милициявлъун вукIарав ХIажикъурбанов Сергейие кьун руго кьварараб низамалъул туснахъалъул 12, 14 ва 20 сонал. Гьедин лъазабулеб буго РАПСИялъ.\nГьелде тIадеги диванханаялъ гIайиб гIунтIизабулезда тIад къотIун буго Политковскаялъул лъималазе 5 млн. гъурщил гIакIаги.\n20 маялда гьа бараз къотIун букIана гьел киназдаго гIайиб бугин ва тIаса лъугьиналъе гьел мустахIикъал гьечIин абураб хIукму.\nГьеб иш унаго хисарал гьа баразул коллегиязул гьанжесеб буго лъабабилеб.\n2008-2009 соназда Москваялъул мухъалъул рагъулаб диванаханаялда тIобитIараб процессалда гьел ритIухъ гьарун рукIана.\nРоссиялъул ТIадегIанаб диванаханаялъул Рагъулаб коллегиялъ гьеб хIукму нахъбахъун гьеб иш цIидасанги хал гьабизе тIадбуссинабун ва гьенисан гьеб Москваялъул шагьаралъул диванаханаялде щун букIана.\nКIиабилеб процесс гьоркьоб къотIун букIана араб соналъул хасалихъе гьа баразул коллегия биххизабидал.\nГьаб соналъул авалалда байбихьун букIана цIиял гьа баралгун цIияб процесс.\nАнна Политковская чIван йикIана 2006 соналъул октябралда Москваялда жиндирго рукъалъул кIалтIа. Гьей чIваялъе гIиллалъун цIех-рех гьабулез рикIкIунеб буго журналист хIисабалда гьелъул хIаракатчилъи. Амма гьей чIвазе тIадкъай кьурав чи жеги ватун гьечIо ва гьев щивалиги лъазабулеб гьечIо.


Киб ва кин хIалтIизабураб Дербент цIигьабизе биччараб гIарац?\nДербенталъул юбилеялъе биччараб гIарац пасат гьабиялда щаклъи\nРоссиялъул культураялъул министер хисулев Григорий Пирумовас ва цоги хIалтIухъабаз улкаялъул батIи-батIиял культуриял памятниказул реставрациялъе биччараб гIарац бикъун бугилан чIезабулеб буго къуваталъул идарабаз.\nГьал къоязда архитектор Валентин Гавриловас абуна рехсараб къокъаялъ бикъун бугин Дербенталда ругел культуриял объектал цIигьаризе биччараб гIарацги. ГIарац бикъи гуреб, жибго хIалтIи гьабулагоги культуриял объектазеги кIудияб зарал гьабун бугилан рикIкIунеб буго гьес. Кин гьабулеб бугеб реставрация, кинал гъалатIазул Гавриловас ва Дагъистаналдаса археологаз бицунеб бугеб?\nАхираб заманалда тIолго Россиялда бицунеб буго улкаялда ругел батIи-батIиял культуриял объектазе биччараб гIарац бикъиялда щаклъи бугел Культураялъул министерлъиялъул хIакимзабазул хIакъалъулъ. Къуваталъул идарабаз гIайиб гIунтIизабулеб буго министр хисулев Валентин Гавриловасда ва цоги хIалтIухъабазда. ГьанжелъагIан гIарац харж гьабурал бакIазда гъорлъ рехсолеб букIана Эрмитаж, Новодевичий монастырь, Псковалъул драмаялъул театр, Изборск хъала ва гьел гурел цогидал. Гьезда тIаде гьал къоязда рехсолеб буго араб соналъ 2000 соналъул юбилей тIобитIараб Дербент шагьарги. Дербенталда руго гIемерал архитектуриял, ЮНЕСКОялъ цIунулел объектал.\nГьабсагIаталда жинда сверухъ цIех-рех гьабулев культураялъул министр хисулев Пирумовас Дербент шагьар цIигьабиялъул хIалтIуда хадубги хал кколеб букIана. Гьединлъидал, гьенибги гIарац бикъун бугилан лъазабуна «Собеседник» газеталъ машгьурав архитектор Валентин Гавриловас. Гьес бицунеб буго, бакIалъулал хIакимзабаз реставрация гьабизе кьолеб букIанин жидерго гIага-божаразухъе, гьезул махшел бугищали, ялъуни некIсияб объект цIигьабизе гIураб ресалъухъ ва компетенциялъухъ балагьичIого. Хадуб пачалихъалъ биччалеб бугин гIемераб гIарац ва моцIида жаниб жидеего бокьахъе гьабулеб букIанин хIалтIи. «Гьез дача ялъуни сарай балеб гьечIелъул. ХIакимзабазе кIвар гьечIо гьелъул ва гьезда лъаларо жидеца цIигьабулеб объекталъул къимат. Археологаз гIажаиблъи гьабулеб буго гьезул хIалтIуда. Мисалалъе, Дербент шагьаралъул машгьураб Нарын-хъалаялда машгьурал ганчIил блоказул бакIалда базаралдаса росун гIадатиял кирпичал лъун руго. Гьелъ некIсияб куц хвезабулеб буго. Амма хIакимзабаз хIалтIи гьабуна абун лъазабулеб буго. ЦIикIкIун гIарац хвезаби гуреб, некIсиял памятниказе кIудияб заралги гьабулеб буго», - абун бицана гьес.\nХIакъикъаталда, доб мехалъго Дагъистаналдаса чанго гIалимчияс бицунеб букIана некIсияб Нарын-хъала цIигьабулаго кIудиял гъалатIал гьарулел ругилан. Гьезул цояв, Дагъистаналъул гIелмияб централъул директорасул ишал тIуралев, археолог ХIажиев Муртузица «Эркенлъи» радиоялъе бицана жинца кIвар кьурал реставраторазул гъалатIазул хIакъалъулъ.\nМуртуз ХIажиев: «Дица гьеб суал борхун букIана реставрация байбихьарабго. Хъван букIана кагъат Россиялъул культураялъул министрасухъе. Аслияб дица дагIба балеб жо букIана реставрация гьабулаго гьеб хъалаялъул къеда данде кколареб гамачI хIалтIизаби. ГамачI букIине кколелъул цоцада релълъараб. Гьеб гуребги, дида мекъи бихьун букIана ганчIазда гьоркьоб бакI цIезабулеб къагIида. Ай, гьениб тIолеб букIана гIадатияб цемент. НекIсияб ганчIие гьеб цементалъ заманалдаса зарал гьабизе буго. Амма дица абураб жо министерлъиялъ гIадахъ босичIо. Дир кагъат битIаралдаса абун букIана, гIуцIулеб бугин жамгIияб данделъи, гьеб данделъиялде дунги вачизе вугин, реставрациялда хадуб халкквезе. Амма иш гьел рагIабаздалъун лъугIана. КигIан гIарац гьениб хIалтIизабун бугеб ва бикъун бугищ гьеб абун дида чIванкъотIун абизе кIоларо. Батизе бегьула цIикIкIун гIарац хIалтIизабун, амма гьелъие къимат кьезе ккани специалист вукIине ккола. Гьев Гавриловас гIадин абизе кIоларо дида, гьеб мекъи буго. Лъалареб жоялда лъаларин абизе ккола».\nХIажиев Муртузица гьединго абуна, рехсарав архитекторасул бугин жиндирго реставрациялъул хIалтIаби гьарулеб фирма. Гьесул ракIхун батизе бугин министерлъиялда жиндие хIалтIи кьечIин абун. Гьеб гуребги, гIалимчияс рикIкIунеб буго, Гавриловас бицунеб бугин 2010 соналдаса нахъе жинца министерлъиялде, прокуратураялде гьарурал хитIабазул хIакъалъулъ. 2010 соналъ Дербенталъул юбилей гьабиялъул, ялъуни гьенир хIалтIаби гьариялъул лъалеб жо букIинчIин.\nОфициалиял баяназда рекъон, Дербенталъул батIи-батIиял памятникал цIигьаризе хIалтIизабун буго 610 миллион гъуруш гIарац. ГьабсагIаталда лъазабун буго Дербенталъул некIсияб мажгит цIигьабиялъул конкурс. Дагъистаналъул хIукуматалъул баяназда рекъон, реставрациялъулал хIалтIаби гьенир халатрахъизе руго 2018 соналде щвезегIан.\nДербенталъул байрамги, рекьичIел хурзалги\n«БукIана гьединаб шагьар. Дербент»\nДербент: цIияб статусалде хьулалгун…\n«Гьезул цIиял минабаздаса нижерго басриялго цIикIкIун рокьила»


«Лъай-цIали бугев чи лъавукъасдаса рикIкIад гьавула щунусго соналъ» Имам Гъазали\nАхирисеб цIумур, ахирисеб дарс\nЖакъа магIу буго тIелхалъ бахчун чIун, БухIигун хIасратго гиризе къачIан. Къойил пикрабаца рачун щола нилъ Лъимерлъидул гIорхъи-школалъул кIалтIе..\nВ Буйнакском районе двум семьям вручили жилищный сертификат Источник: http://temirhanshura.ru/articles/media/2020/4/7/v-bujnakskom-rajone-dvum-semyam-vruchili-zhilischnyij-sertifikat/ (с) Сетевое изд\nГлава Буйнакского района Камиль Изиева вручил жилищные сертификаты, дающие право на улучшение жилищных условий.\nХIасан ХIУСЕНОВ: Тохлъарав чи лъикIлъиялде цIцIай буго дир мурад\nНижер баян: ХIасан ХIусенов, гьавуна 1972 соналъ Лъахъ росулъ, мугIалимасул хъизаналда. 1989 соналъ лъугIана ГIурада школа. ЦIалана Дагъистаналъул политехнический институталда, Москваялъул Энергетикаялъул институталда. КIиабилеб тIадегIанаб лъай босулаго щвана- юристасул махщел. 2001 соналдаса нахъе вуго Россиялъул уголовно- исполнительная инспекция- абулеб системаялда хIалтIулев. 2017 соналъул июлалдаса нахъе районазда гьоркьосеб Хунзахъ бугеб уголовно-исполнительная инспекциялъул филиалалъул начальник.\nКIудияб Бергьенлъиялъ 74 сон тIубаялда хурхун тIобитIараб рохалилаб тадбир, тIолабго улкаялдаго гIадин, кIодо гьабуна нилъер районалдаги. Амма исана парадалда гIахьаллъаразул къадар лъедерго букIана. КIал ккун рукIиналъ захIмалъи кколеб бугониги ракIалде щвезе бегьилаан Бресталъул хIинкъи гьечIел къеркьохъаби, Ленинградалъул 900 блокадаялъул къоял, Сталинградалъул къеркьей, концлагеразда къурбанлъарал, тылалъул захIматчагIазул хIалтIи. Гьеб ккола халкъалъул рекIелъ цIунараб лъалкI. Нилъер ихтияр гьечIо тарих кIочон тезе биччазе.\nАхираб кIиго анкьида жаниб гIемераб хIалтIи гьабуна нилъер районалъул росабалъ рацIцIа-ракъалъи цIуниялъе. Жидерго хIажалъи бихьун гIемериселго росабалъ тIоритIана жамагIатго гъункарал гваял-субботникал. Гьел рукIана нухал, кьоял, лъадал рахъал къачIалел, хобалал ва росдада сверухълъи бацIцIунел. «ТIабигIаталде- бацIцIадаб намусгун»- гьаб ахIиялда гъоркь «ЦОЛЪИ» казияталъ районалда лъазабуна, цIикIкIун гIадамал хIухьбахъизе унел гIурул рагIаллъаби, рохьал рацIцIиялъул акция-эстафета.\n. «Почетная Грамота Республики Дагестан» шапакъат кьуна нилъер районалъул бетIер МухIамад ХIасановасе.


Маданият, Январь 01, 2015\nЦIорол Дадаги вачIун гьаниб бугеб байрам щиб ?\nЦIияб 2015 сон тIаде щвезе хутIун буго кIиго анкьидасаги дагьаб заман. Россиялъул халкъалъул аслияб бутIаялъе гьеб ккола аслияб байрамазул цояблъун. Амма ахирал соназда Шималияб Кавказалъул цо-цо республикабазда ва Дагъистаналда гьеб байрамалдехун бугеб бербалагьи хисун бугелдаса чанго сон буго. Кинаб бугеб жакъа дагъистаниязул гьеб къоялда хурхун пикраби?\nШамиль вухаразе тамихI диванханаялда гьабизе буго\nГенуса спортсмен МухIамадзагьидов Шамиль лъавудаса инегIан вухаразе тамихI пачалихъалъул къануналда рекъон гьабиялде рачIун руго рахъазда гьоркьоб маслигIат гьабизе рахъарал. Гьедин лъазабулеб буго Унсоколо росдал бегавулас. Живго МухIамадзагьидов Шамиль жегиги МахIачхъалаялда реанимациялда вуго. Гьеб хIужа ккун букIана 10 декабралда, лъадигун цадахъ Шамиль Унсоколове азарханаялде араб бакIалда. МухIамадзагьидовасда кьабуразул цояв колев вуго Унсоколо росдал бегавуласул вацгIалги.\n"Рокьул лъаббокIоналда" сверун скандал\nДагъистаналъул полициялъ ккун вуго МахIачхъалаялдаса адвокат ва гьесул гьалмагъ. Хасал идарабаз лъазабухъе, гьел кIияздаго щаклъи буго чи вухиялда, гьесие жинсияб инжилъи гьабиялда ва гьев талавур гьавиялда. Диваналъ гьезда гIайиб букIин чIезабуни 15 соналъул туснахъ къотIизе рес буго гьезие Россиялъул къануналда рекъон.\nМахIачхъалаялда бугеб Хехаб кумекалъул станциялъул ресал гIадамазул хIажалъалабазда данде кколел гьечIо. Хехаб кумек тIаде щвезе гIемер заман балеб буго, ай гьеб тIаде щвечIогонцин хутIулеб буго. Кинал гIиллаби ругел Хехаб кумек хIенцалде сверун букIиналъе?\nМахIачхъалаялда «Музеязул сордо» кIодо гьабуна\n3 ноябралъул къаси МахIачхъалаялъул музеяздагун галереязда тIобитIана «Музеязул сордо». Гьеб сордоялъ, тIолабго Россиялдаго гIадин, МахIачхъалаялъул музеял рогьинегIан чIобого хIалтIулел рукIана. Республикаялда тIоцебе тIобитIулеб гьеб акциялъулъ 400-гIан чияс гIахьаллъи гьабунин лъазабулеб буго Дагъистаналъул маданияталъул министерлъиялъ.\nСакъатлъи - лъай щвеялъе квекIен гуро\nДагъистаналда ругел сакъатал лъималазул аслияб къадаралъе мугIалимзабаз рокъо-рокъоре хьвадун лъай кьола. Гьелдаго цадахъ, Дагъистаналда хIалтIулеб буго сакъатал лъималазе манзилалда лъайкьеялъул идараги. Гьеб республикаялда хIалтIулеб бугелдаса исана гIола лъабго сон.


ГIиракъалда гьабаруб теракталъул хIасилалда хун вуго бищун дагь босун 41 чи\nГIиракъалъул централияб рахъалда хвалде унес гьабураб кьвагьиялъул хIасилалда хун вуго бищун дагь босун 41 чи, лъукъун вуго I05. Гьелъул хIакъалъулъ лъазабулеб буго Associated Press агентлъиялъ, ГIиракъалъул нухмалъиялда базабун.\nFrance-Presse агентлъиялъул баяназда рекъон, хваразда гъорлъ рагIула I0-ялдаса I6 соналде щвезегIан гIелалъул васалги. Кьвагьиялъул къурбаналлъун лъугьун руго гьединго хIинкъигьечIолъиялъул хъулухъалъул ва бакIалъул администрациялъул хIалтIухъабиги.\nКьвагьи гьабун буго рузман къоялъ маркIачIуда Багъдадалдаса 50 километралъул манзилалда бугеб Эль-Искандерия шагьаралъул стадионалда футболалъул матчалъул заманалда. Хвалде унес гIадамазда гъорлъ живго кьвагьизавун вуго призал кьолеб мехалда.\nТIадекIанцIиялъул жавабчилъи жиндего тIаде босун буго Россиялда гьукъараб «Исламияб пачалихъ» абураб террористияб гIуцIиялъ, ишаналде росун рукIанин жидеде данде чIарал шиитазул яргъид гIуцIаралинги абун.


Избербаш: тухумчиялъул пардавалда нахъа...\nИзбербаш шагьаралъул нухмалъулев ИсламгIали БахIандов хъулухъалдаса нахъе ана гьеб шагьаралъул депутатазул данделъиялдаса хадув. Заманаялъ гьесул ишал тIуразарулев руго шагьаралъул администрациялъул бетIер Амир МухIамадовас.\n3 июлалда ахIун букIараб гьеб депутатазул данделъиялда хIисабалде босараб лъабго суалалъул цояб букIана болжал щвелалдего шагьаралъул нухмалъи хIалтIи чIезаби. Депутатаз жеги чIезабун гьечIо цIияв нухмалъулев вищулеб къо. Гьелда тIад конкурсалъул комиссия хIалтIизе бугин бицана ЭР-лъе депутат Муртазаев ГIалибегица. Амма гьеб бакI цеве вукIарав нухмалъулев ГIабдулмажид Сулеймановасе хIадурулеб бугин бицен буго. Гьелда ва гьанже вукIарав мэр нахъе иналда бан гьадин бицана ГIалибег Муртазаевас.\nГIалибег Муртазаев: «ИсламгIали БахIамадовас лъазабуна жив пенсиялъул ригьалдеги вахун вугин, гьединлъидал цодагьаб бигьаяб хIалтIуде ине къваригIун бугилан. Хадуб депутатазе баркалаги кьуна. Сулейманов тIадвуссунев вугилан гьел нужеца рицунел жал гьадингосел харбал руго. Лъида лъалеб щиб ккелебали. Жеги конкурсалъул комиссияги бакIаризе ккола, гьез гьабиларищ кинабго. Хадуб газеталдасан лъазабила гьез киналъулго хIакъалъулъ».\nКин батаниги, церегоялдаса нахъе рагIизе бегьула республикаялда харбал Избербашалъул нухмалъиялде ГIабдулмажид Сулейманов вачIунев вугин абурал. Гьев гьабсагIаталда шагьаралъул депутат ккола. Избербашалъул мэрлъиялдаса гьев вахъун вукIана гьесул вац МухIамад Сулейманов МахIачхъалаялъул нухмалъиялде тIамидал, кIиго вац кIиго шагьаралъул мэрлъун вукIине бегьуларилан.\nГьанже МухIамад Сулеймановги унев вугин бицен буго. Масала, республикаялъул тIалъиялдаса ЭР-хъе щварал баяназда рекъон, гьес гIарзаялда гъоркь гъулбасун буго I0 июлалда МахIачхъалаялъул нухмалъиялдаса ине. Гьесиеги гьанжелъагIан живго вукIараб ФОМС абураб гIуцIиялъул нухмалъи кьолеб бугилан бицен буго.\nАмма жибго гьеб идараялъул вакилзабазул ракIчIей гьечIо Сулейманов жидехъе вачIине вукIиналда. Политикаялда хадуб хал ккурал чагIазул цо-цоязги рикIкIунеб буго республикаялъул бетIер Рамазан ГIабдулатIиповас гьедин бигьаго МухIамад Сулеймановасе ФОМС гIадаб бечедаб гIуцIи кьеларилан. Щайин абуни МахIачхъалаялъул мэрлъиялдаса нахъеги вахъун унев чиясухъе кодобе гьединаб къуват кьезе рес гьечIила, республикаялъул тIалъиялда ццим букIинарищдила гьесул.\nГьединлъидал гьев тIадеги щулалъизе бегьулила тахида. Гьелда тIаде вацги Избербашалъул мэрлъун тIамуни, тIубан жиндаго ракIчIезе бегьулила МухIамад Сулеймановасул. Амма МахIачхъалаялъул нухмалъулесдаги республикаялъул тIалъиялдаги гьоркьоб дагIба ккедал, МухIамад Сулейманов нахъе инарин чIараб заманалда бицунеб букIана жиндие ФОМСги, вацасе Избербашги кьейин тIалаб гьабулеб бугила гьес тIалъиялдаса.\n10 июлалда нахъе ине вугин харбал ругониги, МухIамад Сулеймановас тахшагьаралъул официалияб сайталдасан гьабураб лъазаби гьечIо жеги. Амма ЭР-лъе тахшагьаралъул администрациялдасан щварал баяназда рекъон, 9 июлалда тIамизе вуго Сулейманов ФОМСалъул нухмалъулевлъун. Гьев жидер нухмалъулевлъун вукIине вугин ФОМСалъул хIалтIухъабазе лъазаби хIукуматалъул вице-премьер Анатолий Карибовасги гьабизе буго.\nРеспубликаялъул тIалъиялъ лъазабуна Сулейманов МахIачхъалаялъл нухмалъяилда тун бажаруларин, гьесдаса божилъи хванилан. Гьесде гIунтIизарулел гIайибазул цояб ккола шагьаралда церего гIадин изну гьечIого гIемертIалаял минаби ралел рукIин. Амма дагьалъ цебе гьабураб лъазабиялда живго мухIамад Сулеймановас абуна жив вачIараладса МахIачхъалаялда ракьул цониги кесекги бичичIин, бичизе ракьги хутIун букIинчIин гьениб.\nИзбербаш: тухумчиялъул рагIадалда гъоркь...


Ансадерил гени, гендерил цIибил...\nПредложен порядок использования с 1 февраля 2022 года ...\tСогласно законопроекту с ...\t- 16 янв 2022\nЗа поддельные сертификаты о вакцинации и QR-коды грозит ...\tРоссийские ...\t- 16 янв 2022\nОб актуализированных санитарно-эпидемиологических ...\tС 1 сентября 2021 года ...\t- 14 янв 2022\nК годавщине Расула Гамзатова в Махачкале планируют ...\tОб этом на совещании ...\t- 14 янв 2022\nДагестанский ансамбль «Лезгинка» представил культуру России ...\tАнсамбль «Лезгинка» ...\t- 14 янв 2022\nВторник, авг 28 2018\n18 августалда МахIачхъалаялда тIобитIараб росдал магIишаталъул ярмаркаялда гIахьаллъана 30-ялдаса цIикIкIун районалдаса вакилзаби\nМахIачхъалаялда гIемер тIоритIула росдал магIишаталъул ярмаркаби, гьезда гьоркьор Дагъистан тун къватIирехун ругел регионаздаса вакилзаби гIахьаллъаралги. Базаралда ва тукабахъ батIи-батIиял нигIматазул гьарзалъи бугониги, ярмаркабазда багьаби гIезегIан гIодорегIанал рукIиналъ, гIадамазе гьенире ине бокьула. Гьеб бицуна ва бихьизабула гьенире рачIунел гIадамазул къадаралъ.\nГIахьалчагIазегун даранчагIазе пайдаяблъун букIана 18 августалда, Пушкинил къотIноб тIобитIараб ярмаркаги. Гьелъ лъикIаб асар гьабуна. Гьелъул букIана цо чанго хаслъиги. Дагъистан тун къватIисан рачIарал рукIинчIониги, рукIана тIолабго абуниги республикаялдаса рачIарал, фермеразулал ва гIаммал магIишатазул нилъер гьанир рижулелщинал, гIезарун бажарулелщинал гIи-боцIунхъанлъиялъулгун ахихъанлъи-хурухъанлъиялъул нигIматал. Багьаби рукIана оптовияздаса тIаде инчIел. МагIишатиял чагIазда цадахъго гIемерал рукIана кечI-кьурдиялъул хIаракатчагIиги (магIарулазул цо бокIнилъ чанго нухалъ тIадруссун ахIана «Ансадерил гени, гендерил цIибил» кечIги). Ярмаркаялде щвана республикаялъул бетIер В. Васильев, гьесда цадахъ рукIана хIукуматалъул бетIер А. Здунов, республикаялъул бетIерасул ва хIукуматалъул администрациялъул нухмалъулев В. Иванов ва цоги жавабиял хIалтIухъаби. Васильев лъалхъулев вукIана щибаб павильоналда аскIов, гIенеккулаан гьезул хважаинзабаз бицунелъухъ. Журналистазул рес букIана цо чанго суал гьесие кьезе.\n- Кинаб къимат кьолеб дуца жакъасеб ярмаркаялъе? Мун Дагъистаналда вугебгIан заманалда жаниб бищунго рекIелъе босараб бакIалъулаб нигIмат щиб ккараб?\n- Дагъистаналда гIезарулел нигIматал руго кирго гьечIелгIан лъикIал, тIагIамал, рацIцIадал. ГIагарлъиялъ, рокъосез дида кидаго тIадкъала, рес ккани, гьел росизе. Гьадинал ярмаркаби щибаб нухалда сверула байрамазде, гьеб битIарабги буго. Гьаб буго нигIматазул даражаги багьабиги шагьаралъул гIадамазе дандекколеб, лъикIаб тадбир.\n- Сундулниги хIалбихьизе, щибниги босизе рес щванищ дуе?\n- Дие гьаниб щвана цIакъго лъикIаб настроение. ГIемерал рукIана жидер нигIматал, гьездаго гьоркьоб коньякгицин кьолел, гьезул хIалбихьеян гьарулел. Баркала гьезие, гьезул лъилниги ракIхвезабизе кигIан бокьичIониги… нужеда кинабго бичIчIулелъул.\n- Дуца абуна ярмарка сверанин байрамалде абун. Байрамалданиги бегьилароанищ гьез кьолеб букIараб коньякалъул хIалбихьизе?\n- Гьеб коньяк лъикIаб букIиналда дир щаклъи гьечIо, амма хIалтIуда вукIаго дица гьеб киданиги гьекъоларо, гьекъечIого лъикIин цогидаздаги абула.\n- Павильоназулгун лъай-хъвай гьабулаго, цо-цо руччабаца цIикIкIараб жигарчилъигун мун ахIулев вукIана кьурдизе. Амма мун цIунулез хIаракат бахъана нух къазе, къачIого тун букIарабани…\n- Нух къаялдалъун гьез цIунана дир къадру… дун вуго цIакъ махщел гьечIев кьурдухъан.\n- ЛъикIав нухмалъулев, гьелде щвечIеб даражаялъул кьурдухъан.\nГьединищ кколеб бугеб?\n- Нухмалъулев хIисабалда дие къимат кьела нужеца, киналго дагъистанияз.\nКьурдухъаби камунги нилъ киданиги рукIунаро, руго гьел.\n- Дагъистаналда ва гьединго дир командаялдаги.\nГьалбал нухарегIун хадуб, чанго суалалъе жаваб кьезе рес ккана росдал магIишаталъул ва кванил нигIматазул министр ГIабдулмуслим ГIабдулмуслимовасеги.\n- Дур хIисабалда, гьадинал ярмаркабазул хIажалъи бугищ? Кинал тIалабал рукIунел гьединаб бича-хиси гIуцIиялде? Кин араб жакъасеб ярмарка?\n- Ярмаркабаз бихьизабула росдал магIишаталъул хIалтIул хIасил, ракьалда тIад хIалтIулел гIадамазул гIумру-магIишат. Нилъер гьаниб бижулареб ва гIезабулареб, инсанасе хIажатаб нигIмат гIемер гьечIо, нилъеда тIадаб буго гьезул къимат гьабизе ва гьездаса чIухIизе. Жакъа гьаниб гIахьаллъи гьабуна Дагъистаналъул 30-ялдаса цIикIкIун районалъ. Гьаб ярмарка тIобитIиялъул букIана цойги мурад. Къурбан-байрам нухда тIамиялъе хIажатал тIабигIиял, рацIцIадал нигIматал учузаб ба-гьаялда (30 проценталъ гIодобегIанаб) росизе рес кьола жакъасеб тадбиралъ. Шагьаралъул администрациялъулгун цадахъаб нижер пикру буго гьадинал ярмаркаби низамалда ва хасгьабун бихьизабураб, киналго шартIал чIезарун ругеб бакIалда тIоритIизе. Кинабго бараб буго гьелъие эркенаб бакI батиялда.\n- Къаси дур столалда тIад букIинищ гьаб ярмаркаялдаса кинаб бугониги нигIмат ?\n- Гьадин залимаб черх бугониги, дун гьедин гIемер кваналев, хасаб кванда тIадчIарав чи гуро. Амма жакъа къаси столалда тIад рукIина гIиял гьанги хIанги.\n- Ярмаркаялда гIахьаллъана республикаялъул бетIер В. Васильевги. Гьеб хIужа кин дуца къабул гьабураб?\n- Кин гьабилеб, кигIан кIваниги лъикI гьабуна. Росдал магIишат ккола экономикаялъул цIакъго жавабияб ва захIматаб бутIа. Гьелда цадахъго гьеб ккола цIикIкIун кIвар бугеб ва нилъее хасиятаб хIалтIи. Дун вуго командаялъул, пачалихъияв чи. Гьаб бигьаяб гуреб хIалтIуде дун ана республикаялъул бетIерасул тIадкъаялда рекъон. Дида тIадаб буго гьесул дидехун бугеб хьулгун божилъиги хвезабичIого, кинабго дир бажари, лъай ва хIалбихьи хIалтIуе кьезе. ЦIакъго хIалуцараб хIалтIухъги тIуразе кколел гIемерал масъалабазухъги балагьичIого, гьес хIажатаблъун рикIкIана гьаниве вачIин. Гьелдалъун Васильевас бихьизабуна росдал магIишаталъул кIвар ва гьелдехун жиндир бугеб бербалагьи. Кинабго бихьаралдаса гьесул букIараб разилъи нужедаго бихьана. КIудияб баркала гьесие. Баркала буго районазул (Унсоколо, ЧIарада, ГIахъуша, Гъаякент ва цогидал) гьанир гIахьаллъарал бутIрузе. Хасаб баркала буго МВДялъул хIалтIухъабазе, сон къоялдаса нахъе гьел хIалтIулел руго нижеда аскIор, гьез цIунулеб буго гIадлу-низам.\nПрочитано 504 раз\tПоследнее изменение Вторник, 28 августа 2018 14:36\nДругие материалы в этой категории: « Лъайкьей\t«Тарки-Тау - 2018» »\n11:38, 16 января 2022, 33\n11:36, 16 января 2022, 35


Дагъистаналда иргадулаб нухалда нахъбахъун буго ГьоцIдерил ГЭС рагьи. ТIалъиялъ гьеб рагьунгутIиялъе гIиллаби рицунел гьечIо, ГЭСалъул хIалтIухъабаз лъазабулеб буго гьеб биччазе хIадурун гьечIин жегийилан, гьеб балаго риччарал гъалатIал гьаже тIатунел ругилан.\n21 июлалда рагьизе кколаан ГьоцIалъ ГЭС, амма иргадулаб нухалъ гьеб тадбир нахъбахъана. Кида гьеб рагьизе бугебали жеги лъалебги гьечIо. «РусГидроялъул» пресс-хъулухъалъги гьеб тадбир дагьаб хадуб тIобитIизе бугилан аби гурони тIокIаб кинабгIаги официалияб баян кьолеб гьечIо.\nГЭС рагьиялде федералиял хIакимзабииги, Шималияб Кавказалъул ишазул министр Лев Кузнецовги вачIине вугин лъазабун букIана Дагъистаналъул тIалъиялъ. Гьаб нухалдаги гьел рачIун бажарулеб гьечIолъиялъ рагьулеб гьечIин гьебилан абурал официалиял гурел баянал кьолел руго Дагъистанаалъул хIукуматалда хIалтIулез.\nУнголъун гьеб тадбир заманалъ нахъбахъиялъе гIиллаби хIакимзабазда гуреб, жибго ГЭСалда бараб бугин абурал баянал щвана «Эркенлъи» радиоялъе. Гьеб ГЭСбалеб бакIалда хIалтIулев МухIамадов АхIмадица бицана нухмалъиялъ гIадатиял хIалтIухъабаздаса бахчулеб бугила гьеб, амма гьеб ГЭС балаго чанги гъалатIал риччан рукIун ругила, гьанже тIатунел ругила гьелилан. Гьединлъидал гьел техникиял квекIенал тIагIинаризегIан станция хIалтIизе биччан бажаруларин.\nМухIамадов АхIмад: «Дида лъалеб бакIалдаса гIебеде ГЭС балелъул гьарулел аслиял хIалтIаби лъугIун гьечIо жеги. Гьединго генератор букIине кколедухъ хIалтIулеб гьечIила, гьеб къвтIибеги бахъун цIидасан хIалтIизе биччазе кколин абурал баяналги ругоха гьанир».\n«РусГидроялъул» пресс-хъулухъалъул бетIер Казумова Эмилияца АхIмадица кьураб информациялда хурхун кинаб букIаниги баян кьезе инкар гьабуна. Жибго ГЭС рагьичIониги талат къоялъ, Дагъистаналъул энергосистемялъул хIалтIухъабазе базе бугеб монументалъул тIоцебесеб гамачI лъуна. Дагъистаналъул тIалъиялъул вакилзабиги гIахьаллъана гьеб тадбиралъулъ. Гьеб монумент базе буго Каспийскалда «РуСГидро» компаниялъул минаялда аскIоб.\nГьоцIдерил ГЭС хIалтIизе биччан хадуб, къуваталъул рахъалъ, Дагъистаналъул ток гьабулел станциязда гьоркьоб ункъабилеб бакIалда букIине буго. Гьелъул къуват буго I00 мегаватт. ЛъагIалида жаниб сагIтие 350 миллион киловатт токалъул кьезе буго гьеб станциялъ.\nГьоцIалъ ГЭС базе байбихьана 2007 соналда, 2014 соналъул октябралде станциялда гьарулел аслиял хIалтIаби лъугIун ругин лъазабун букIана. Амма республикаялъул тIалъиялъ ГЭС базе байбихьилалдего кьун рахъинарилин абун букIараб, станциялъул сангар къалаго гIанкъизарурал гьоцIдерил ахал-хурзазухъ гIарац жеги тIубан щун гьечIин гьечIин гIадамазейилан бицана «Экренлъи» радиоялъе ГьоцIалъа ХIусейнова ГIайшатица.\nХIусейнова ГIайшат: «ГьоцIдерил ГЭС базе байбихьаралдаса кIиго нухалда дагьа-дагьаб гIарацги бадиб речIчIана, халкъалъе кколеб гIарацги кьечIо. Бищун лъикIал ахалги хурзалги лъеда гъоркьеги ана. Гьенисан гуреб магIишат гьечIел гIадамалги хачадизарулел руго хIукуматалъ.\nЯ мухъалъул бетIерасухъе ана, я республикаялъул нухмалъиялъухъе ана, митингал гьаруна, ГЭС къана, амма щиб гьабуниги гIарац кьолеб гьечIо жамагIаталъе. Гьеб сунда релълъараб жояли дида лъаларо. Амма сабуралъеги ахир букIунелъул. Киназдаго лъала гьоцIал гьару-гьарухъин рукIунел чагIи гуреблъи. Гьеб гIарац кьечIони иш киб бакIалде ккелебали лъаларо дида».\nГIемерисел дагъистаниял рукIуна ццин бахъун гьалщинал ГЭСал ругеб республикаялда гIадамазухъа токалъухъ гIарац босулеб бугин абун. 30 соналъго цебе Дагъистаналъ жибго тIубазеги къватIибе бичизеги ток гьабулеб букIанила, гьединлъидал халкъалъе гьеб чIобого букIине кколилан.\nГьеб ток чIобого букIине кколин дагъистаниязейилан абураб пикруялад тIубан рази гьечIо экономикиял гIелмабазул кандидат ва бизнесчи Абакаров Абакар. Гьес абулеб буго бокьараб жоялъул къимат гьабизе ккани, гьелъул багьа букIине кколилан, гьединлъидал гьеб ток чIобого тезе бегьуларила дагъистаниязе, амма гьанжегIадин хираго халкъалъе гьеб бичиги пачалихъалъул рахъалъ такъсирчилъи бугилан.\nГьединго Абакаровас разигьечIого лъазабулеб буго чанги миллионал бюджеталде магъалаби кьолел бизнесчагIазеги гьеб токалъул рахъалъ щибниги санагIалъи гьабулеб гьечIила улкаялдайилан.\nАбакаров Абакар: «Республикаялда гьелщинал ГЭСалги рукIун дагьалдасан босани бищун гIодобегIанаб багьаялде букIине ккола нилъее ток. Жакъа къоялде гьеб кутакалда хираго бичулеб буго дагъистаниязе, мадугьалихъ ругел республикабаздагицин гьедигIан хираго гьечIо гьеб.\nНилъер гьаниб гьабулеб ток батIиял республикабаздаги икълимаздаги ругел энергокомпанияз буго бичулеб. Гьез багьабиги жидедаго лъикIин ккара-ккарал лъолел руго. Гьел компаниязе щолеб пасатаб хайиралъул цо процентгицин щоларо нилъер гьанир гьел ГЭСал ралелъул камиял ккарал гIадамазе.\nРосулъ вугев чиясе кIудияб ками буго ах-хур гъанкъизаби, тIадежоялъе гьелъухъ рецIалил гIарацги кьолеб гьечIо. Гьединго экологаз чIезабун буго гьел ГЭСал раялъ гьава-бакъ цIакъ хисизабулин, гIадамазул унта-щокълъи цIикIкIинабулин, гьелъулги хIисаб гьабулеб гьечIо. Гьединго цоги кIвар бугеб суал буго, нилъер гьаниб гIадамаз бухIараб киловаталъулъ 2 гъурущ босулеб батани, фирмабаз ва идарабаз цо киловаталъухъ чанго нухалъ цIикIкIун гIарац кьезе ккола.\nРоссиялда гурони цойгидаб бакIалда бугеб жо гуро гьеб, щай гурелъул цойгидал хIукуматазда бизнесчагIазе кумек гьабула, гьезда кверчIвала. Нилъее гьедин хирияб багьаялде бичулеб гьеб ток, унголъунги кигIан нилъер ГЭСаз къватIибе кьурабалиги лъаларо. Гьез кьолел баяналги гьересиял ратиялда ракI чIола дир, тIалъиялъ гьеб чанги батIиял хIукуматаздегицин бичулелъул. Ургъунго рахчулел руго гьел баянал, хIакъикъат лъани гIадамаз ахIи-хIур бахъинабиялда ва гьезул тIалабал цIикIкIиналда хIинкъун ратила гьел».\nГьединго Абакарица абулеб буго ГЭС балаго ракьал гIанкъарал гIадамазе гурониги рецIалил гIарац кьезе кколила гьеб мухъалдаса гIебеде гIумру гьабун ругел гIадамазеги. ГЭСалъ гьезул сахлъиялъе гьабулеб кIудияб заралалъул лъицаниги хIисаб гьабулеб гьечIилан.\nГьоцIдерие компенсацияби кьолел гьечIо\nГьоцIдерил ГЭС: суалал хутIулел руго\nКуракул сезоналъ ракIго боххизабулеб гьечIо\nТалат къоялда хIалтIизе биччалеб буго ГьоцIалъ ГЭС


Социал зузалтрал Кьини\nАвтор: ХIажимурад ХIусайнов · 22.06.2021\nИюньдалул 8-мур кьини ккаккан дурну дур Социал зузалтрал Кьинину. Ккуллал райондалий зузисса социал зузалтрал канилу бур оьрчIру чIявусса 108 кулпат, къулайшиннарду ккаккан дурсса 632 инсан, 381 захIматрал ветеран, дяъвилул гьурттучитурал 8 щахъами, 82 мушакъатсса оьрчI. Хъинну ялув бавцIуну цала буржру биттур буллай бур социал зузалт. Барчаллагь зун. Барча зул Кьини!\nВ ДГМУ состоялась встреча с главой администрации Лакского района\nРуководство республики и ФАДН поздравили муфтия Дагестана с Ураза-байрам\nСледующая публикация Шаэр, журналист, агроном\nПредыдущая публикация Ккулув футболданий буккай майдан тIивтIунни


Стивен Сигал: "Путин ккола унго-унгояв цевехъан"\nFox News абулеб Америкалъул телеканалалда гьал гIодоркъоязда цеве вахъарав актер Стивен Сигалица тIадегIанаб къимат кьуна Россиялъул президент Владимир Путиние, хасго гьес Сочиялъул Олимпиадаялда цере хIинкъи гьечIолъиялъул шартал мисал гьечIеб къагIидаялда щулалъизарун рукIиналъухъ. Сигалица абуна Путин вугин улкаялъулги, ФСБ-ялъулги кIудияв цевехъан.\nЖивго жинцаго чIвазе хIукму гьабурав террорист – эркенлъуда. Магърибалъул улкабазул тIадтаразул ракI чIун буго кватIичIого теракт букIиналда. Ралъдал рагIаллъиялда аскIор хьвадулел Америкалъул рагъул гуми ахIуд рахъун руго.\nГьадинаб сценарий бихьизабуна Fox News телеканалалда жиндир заманалда Республиканияб партиялъул рахъалъан Америкалъул президентлъиялде кандидатлъун вукIарав Майк Хакабица.\nАмма рагъул махшелазул устар Стивен Сигалида лъикI лъалеб батила хIакъикъатги, букIинесебги.\nРоссиялъул хасал хъулухъазда ругел жиндирго гьалмагъзабазул баяналда мугъ-чIвай гьабун гьес абуна – Сочиялда гьужумал гьаризе ресал гьечIин. Амма гьтес тIаде жубана – тIубараб хIинкъи гьечIолъи букIунарин кибниги.\nМисалалъе туканалде унев чи машинаялде гъоркье ккезе рес бугин кидаго. Стивен Сигалица кутакалда веццулев вукIана Владимир Путинги ФСБ-ги ва Цолъарал Штатазул президент Обамадехун вуссун, Россиягун гьоркьобакI лъикIлъизабиялде ахIи бана.\nСтивен Сигал: «Гьеб буго цIакъ гучаб улка, бечедал тIабигIиял магIданал ругеб, гIемер лъикIаб тIалъи бугеб. Дида ккола - гьел нилъер гьудулзаби ругин.\nДир хIисабалда гьеб буго цохIого цо рес дунял цадахъ цIунизе цогидал гучал пачалихъаздаса. Дида ккола Россия ккола нилъер бищун гIагараб гьудулаб пачалихълъун».\nСочиялда рукIинесел Олимпиялъул хIаязда хурхун гьадинаб баян гьабуна Стивен Сигалица.\nСтивен Сигал: «Террористазе бакIги ресги тун гьечIо Сочиялда гьужумал гьаризе. АхIуд рахъун руго гIемерал къуватал. Гъозул руго кIудияб махшел. Президент Путиница гьеб ищ гьабулеб буго гъалатIал гьечIого.\n"Альфа" абулеб хасаб къукъа дунялалда бищун лъикIаб къукъа буго хIинкъи гьечIолъи цIуниялъул рахъалъан».\nТIаде балагьани - Америкалъул актерас гьабураб баян базабун буго Владимир Путинилгун Барак Обамал гьогьомарал бухьеназда.\nСтивен Сигаласулийн абуни - гIемер лъикIаб гьудулъи буго Россиялъул президентгун. Гъоркьисала март моцIалда Россиялъул вице-премьер Дмитрий Рогозиница Стивен Сигалидехун вуссун гьарана Америкалъул базаралда Россиялъул тункIал ричиялъе официалияб квербакъи гьебеян абун.


Гугариялъул, миллатчагIазул ва Сабантуялъул хIакъалъулъ » MaгIарухъ - Авар Басмабазул Цолъи\nДагъистаналъул тарихалда киданиги цебехун букIинчIеб спортивияб лъугьа-бахъин байбихьулеб буго гьал къоязда. Каспийскиялда ГIали ГIалиевасул цIаралда бугеб спорталъул кIалгIаялъуб рагьулеб буго эркенабги, эркенаб гуребги, руччабазулги, бихьиназулги гугариялъул рахъалъ Европаялъул чемпионат.\nДагъистаналдаса бихьиназул гьенив гIахьаллъулев вуго 7 речIчIухъан. Гьездаса лъабгояв вуго магIарулав: Заур Угуев, МухIамад КъурбангIалиев ва ГIабдулрашид СагIадулаев. Руго жеги магIарулал батIиял улкабаздаса цере рахъунелги. Масала, Азербайжаналъул тIаса бищараб командаялъул капитан вуго классикияб гугариялъул рахъалъ Дунялалъул ва Европаялъул чемпион, Олимпиадаялъул призер Расул Чунаев. Гьезулго командаялдаса гугаризе вуго Мазгарул призер ва Олимпиялъул чемпион Шарип Шарипов. Белоруссиялдаса цеве вахъине вуго ГIали ШагIбанов.\nХIасил калам, батIи-батIиял улкабаздаса гIемерал магIарулал къеркьезе руго Европаялъул чемпионасул цIаралъе гIоло. Гьал дир мухъалги цIалун, чанги магIарулас хIисаб гьабун батила, щай гьаниб хас гьабун магIарулазул бицунеб бугеб, киналго миллатал рехсечIого абун.\nМагIарулазул аби буго, щибго гIилла гьечIого гIучIги багъаруларин абураб. Гьеб гIадада гьабулеб жо гуро. Щайгурелъул дие хутIарал миллатазул кIудияб ургъел гьечIого. Ургъел букIунгутIизе гIиллаги буго. Дагьаб цебегIан Россиялъул спорталъул тарихалда тIоцебе Америкаялда UFC-иялъул рачел босана магIарулав ХIабиб НурмухIамадовас. Дида магIарулал гурони, Дагъистаналъул социалиял гьиназул сегменталда гьеб роххел загьир гьабун пост хъварав цониги батIияб миллаталъул чи вихьичIо.\nГьесда бергьенлъи баркулезги критика гьабуна, В. Путинида бергьенлъи щайила баркараб абун. Гьеб буго инжитаб, гIисинаб жахIдаялъул гIаламат. ЦохIо магIарулал лъугьун руго кIудиял «интернационалистал», кигIан каканиги гьебги хIехьолел, тIаде жоялъе нилъеца нилъедаго тIасан мацIал гьарунцин хъвадарулел.\nГьелъие цо мисал:\nАраб рузман къоялъ къватIибе бачIараб «Республика» газеталда Б.Узунаев абурав цо вахьнаяс гъегъ балеб буго аваразде ва ХIабиб НурмухIамадовасде. ХIабибидаса гьанже политик гьавизе вугила, депутатлъун вищизе вугила авараз, гьединаб хасият хутIарал миллатазул гьечIила, аваразул гурони. Чармил хIобода хIедул гулби речIчIулев гьев лъарагIазул «бахIарчияс» хIисабалде босулеб гьечIо ХIабиб НурмухIамадовасул дунялалда гIужилал квералги, камилаб лагаги, къвакIараб, хIинкъи лъалареб ракIги бугебго гIадин, роцIцIараб, гIакъилаб бетIер ва лъикIаб лъай букIинги. ГIумру чед кьуразе кьурдухъанлъи гьабун арав «интеллигент» Узунаевасдаса ХIабиб НурмухIамадовас лъикI ингилис мацI бицунеблъиги, кIалдиса унеб калам гIакъилаб букIинги, гIакълуялъ ва лъаялъ нахъе ккарав гьечIолъиги.\nЖакъа НурмухIамадов вуго дунялалда бищунго машгьурав дагъистанияв. Гьев вихьизавичIого, цIа батаралъуве кIкIвелун, кIкIуй батаралъуве гьелун, гьерсида жубан миллатчилъи бикьулев Узунаевищ вихьизавизе кколев парламенталде? Щай гьединаб инжитаб жо хъвараб гьес?\nЦохIо гIиллаялъ. ХIабиб НурмухIамадов аварав вукIун. Гьеб бахчулебги гьечIо. ТIадежоялъе хъвалеб буго 2008 абилеб соналъ Олимпиадаялдаса вуссунев Бахтияр АхIмадов абурав лъарагIазул речIчIухъанасда дандчIвазе вачIинчIила МухIу ГIалиев, гьев лъарагIав вукIун. Бахтияр гьениса вуссарабго Олимпиялъул чемпионги вукIинчIо, гьесие меседил медаль кьуна Олимпиада лъугIун лъабго соналдасан, гьесдаса бергьарав Артур Таймазовасул кинабалиго гьукъараб препарат батанин бидул анализазулъ абун. Живго Таймазовасдаса лъарагIазул бахIарчи Бахтияр цониги нухалда халкъазда гьоркьосеб гугариялъул дандчIваялда бергьинчIо.\nГьеле гьев щакав чемпион хас гьавун кIодо гьавизе кколев вукIун рагIула МухIуца, гьев лъарагIав вукIун. Дагъистаналъул спорталъул тарихалда тIоцебе кIицIул Олимпиялъул медаль босарав Мавлет Батировги рикIкIинчIого, лъабцIул босарав Бувайсар Сайтиевги хIачIого, меседцин щвечIев лъарагIав дандчIвазе кколев вукIун вуго МухIуца. Гьеб бугила аваразул миллатчилъи. Дида гьаб чIанда мекъи бугин хъварав я цониги аварав, я цониги лъарагIав, яги батIияб миллаталъул чи вихьичIо. Гьаб дица хъвалеб жоги босун багу-чIамалазул къвачIил гьардухъабаздаса рахъарал, бетIер кьурарав гIахьваласде гIунтIун миллаталъул хиянатчаг1иги, гIабдалзабиги рекеризе руго «Миллаталдаса» гIарз гьабизе, гьаниб миллатчилъи бугин.\nДие гьезул гIарзазул ГъалбацIовас абухъе, ХъахIабросулъа МахIмудие косинусалъулгIанги ургъел гьечIо. Бокьани, цадахъги босун жидер инсул хабада ц1але абе, рукъ-рукъалде хьвадун ц1алун, маг1ирукъ лъе абе. Гьеб буго гьезул иш. Нилъеца бергьенлъаби росизеги руго, гьеб бергьенлъиялъе киг1ан бокьич1ониги хъат ч1вазе хут1аралги т1амизе руго, Аллагьас риччани.\nГьеди-гьединал жалаз т1амуна дун аваразул гурони, бергьенлъабазул ургъел гьабичIого тезе. ХутIаразул ургъел гьабулел «интернационалистал» ругелъул нилъер хIарщ гIадин. Нилъеца ургъел гьабизе кколеб буго жал бергьун узунаевазда чIегIер базабулел аваразул речIчIухъабазул.\nЛъалеб букIахъе, дунялалда бищунго къуватаб эркенаб гугариялъул школаги бугеб, халкъалда гьоркьоб бищунго машгьураб спорталъул тайпа гугариги бугеб бакI буго Дагъистан.\nГугари байбихьилелде моцIалъ цебего 5 азарго чи жанив унеб Спорталъул КIалгIаялъур билетал дагьал жал гурони хутIун гьечIоан. Жакъа Дагъистаналда киназдего гIагарун спорталъул залал цIун руго квер жубараб рагъул, дзюдоялъул, самбоялъул, хасго эркенаб гугариялъе ругьун гьарулел гIолилаца. Дагъистаналда гугариялъул рахъалъ чемпион абурав чи цохIо гугариялъул чемпион гурев, цIикIкIараб къадруялъул чи ккола. Хасго гьеб щулалъана басриябги биххараб, цIиябги гIуцIичIеб 90 абилел соназда. Республикаялъул тIалъиялда киназдего гIагарун тахбакIал ккун рукIана гIундул рекарал гIадамаца. Гьел рукIана ва руго министраллъун, депутаталлъун, шагьаразул ва районазул бутIруллъун.\nГьелъие цойги мисал:\nМухIамадгIалица цIакъ кIодо гьаруна речIчухъабиги, бокьараб бакIалда бахъун таманча кьвагьизе кIолел чагIиги. МухIулги гьезда дагIба букIинчIо, гьесги тана гьел хъулухъазда. ХIатта, жив философ вугин чIарав ГIабдулатIиповасги цIакъ кIодо гьаруна гIундул рекарал гIадамал. Цониги гьес мандат кьурав шахматист, яги гIелмуялъулгун культураялъул чиго лъаларо дида. Гьесул заманалдагицин бищунго мухIканаб социалияб лифт (хъулухъалъ тIаде унеб къагIида) букIана гугари. Гьеб киналъго гъуна гIолохъаби спортзалазде, библиотека гьикъулев чи къанагIат гурони ватуларо.\nАмма гьабсагIаталда тIалъиялде рачIарал гIурусазги хъазан-татаразги дагьаб иш хисизабизехъин гIадинаб жо буго. Азие ишги лъалел, малълъарабги гьабулел технарал къваригIун рагIула, реч1ч1ухъабигун крутоял гурел. Гьеб лъикIищ нилъее квешищали лъаларо, амма иш гьедин буго.\nДида божулел ратичIони, хIукуматалъул председатель А. Здуновас 2018 абилеб соналъул 19 абилеб апрелалда №73 бахъараб хIукму цIале Дагъистаналда татаразул байрам Сабантуй гьабизе кколин. Гьеб буго нилъ ине кколеб нух бихьизабулеб г1адаб г1аламат.\nЩакаб жо буго сабантуязул хIукмабазда ва цIиял политикиял тIалабал цере лъун хадур жакъасеб нухмалъиялъ лъидасаялиго чамалиго балл босанилан ц1иял г1олилазе депутатлъи яги министерлъи кьей, микьго бак1алдаса гьесул г1ин бекун бугониги.\nАмма эркенаб гугари Дагъистаналда букIине буго халкъалда гьоркьоб къиматалда бугеб спорталъул тайпалъун. Кин бугониги, речIчIухъанлъиги, къеркьохъанлъиги буго щулияб кверги, чармилаб ракIги, дандиясда къуркьизабизе кIолареб бихьинчилъиги чорхолъ бугел васазул иш. Гьелъие нилъ, аварал, Кавказалдаго цере рукIана кидаго ва жакъаги руго. Аллагьас иргадулаб Европаялъул чемпионатги аваразе бергьенлъабиги росун бачIараб батайги. Нилъ рокьуларезул бокьобе гIазуги байги, гIадатIе гъегъги байги, иргадулал аваразул бергьенлъабаца татуги хвезабеги.\nХабарал лъикIал рагIайги киналго магIарулазда.\nСуратал: www. kaspeuro2018.ru сайталдаса


23 ноябралда МахIачхъалаялда, тарихалъулаб паркалда цIидасанги данделъун рукIана магIарулал жидерго гъасда бакараб цIадухъе.\nГьаб нухалдаги гьоркьоб лъун букIана рахьдал мацIалъул суал. Нахъеги магIарул мацIалъул угьи-зигараялъухъ гIенеккизе данделъун рукIана гIалимзаби, магIарул мацIалъул учительзаби, шагIирзаби, хъвадарухъаби, гIолилал ва рахьдал мацIалъул унтиялъ унтизарурал магIарулал.\nТадбир рагьана ва нухда бачана «Аварал» гIуцIиялъул гIахьалчагIи Даниял МухIамадовас ва Атикат МухIамадовалъ.\nДГПУялъул Дагъистаналъул филологиялъул факультеталъул студент МухIамад Манаповас рикIкIараб Расул ХIамзатовасул «Авар мацI» абураб кечIалъ тадбиралъул гIахьалчагIазе кIудияб асар гьабуна.\nМагIарул миллат буго гIемермацIазулаб миллат\nГьедин абуна магIарул мацIалъул хIакъалъулъ ДНЦялъул гIелмияв хIалтIухъан, профессор МухIамад МухIамадовас.\nУнго-унголъунги, абизе бегьула щибаб районалъул жиндирго мацIги, хIатта росабазулгицин. Гьел киналго цолъизарулел руго болмацIалъ. Гьеле гьелъиеги хоб бухъулеб буго жакъа нилъеца.\nЖиндирго кIалъаялда МухIамадица къокъго бицана магIарул мацIалъул тарихалъул хIакъалъулъ. Гьединго гьес кIвар кьуна магIарул алфавитазда ругел гIунгутIабаздеги. Масала, «кIкI» хIарп хъвазе къваригIунеб буго ункъо гIаламат. Рес букIана цо гIаламаталъ гьеб бихьизабизе. Абулеб буго гьанже хисизабизе кколин магIарул алфавитилан. Амма жив гьелде дандечIарав вугилан абуна гIалимчияс.\n- Гьадингоги загIипго гурони бицунеб гьечIеб мацIги, ругел хIарпалгицин лъазаризе бокьичIез цIияб хъвай-хъвагIайищ лъазбизе бугеб, - илан абуна гьес.\nМиллаталъул буго кIиго кваркьи – мацIги адабиятги\nМагIарул шагIир ТубхIат Зургьаловалъул кIалъаялъ гIемераб жоялда тIад ургъизе тIамуна.\n- ХIакъикъияб гьунаралъе къимат халкъалъ кьола. Жакъа адабияталда бугеб хIал чорок гьабулеб буго мустахIикъазда цадахъго мустахIикъал гурезеги кьолел шапакъатазги, лъиениги, хIатта жидеегогицин къваригIинчIел, жидерго гIарцухъ жалго бетIергьанал басмаханабазда рахъулел риццатал тIахьазул авторазги. Соцалияб гьиназда кочIохъего гурони кIалъалев чиги гьечIо. Гьезие гьабулеб чIобогояб рецц-бакъалъ щибгIаги асар рекIееги гьабулеб гьечIо. Гьединал кучIдулги, гьездаго релълъарал тIахьалги наслабазе ратуларо. Хас гьабун лъималазе хъварал асаралги къанагIалъулел руго.\nРахьдал мацIаздаса инкар гьабизе тIамулел руго\nХунзахъа тарихалъул учитель ГIалибег Хъазанбиевас бицана авар мацIалъул архаизмабазул хIакъалъулъ. Гьединго гьес гьел рагIаби гъорлъ ругел литературиял асараздаса мисалалги рачана.\n- Жакъа нилъ тIамулел руго рахьдал мацIаздаса инкар гьабизе. Киса-кирего - гIурус мацIалъул хъвай-хъвагIаял. Масала, АхIулгохIалда хъван буго «Ахульго» абун. МагIарул мацIалда хъван букIарабаниги, гьеб киназдаго бичIчIизе букIана.\nМагIарухъги бицунеб буго гIурус мацI. Гьеб квеш бугин абулеб гьечIо. Амма нилъерго гъасда нилъерго мацI цIакъ рекъон ккола, - ян абуна гьес.\nТадбиралъул гIахьалчагIи гъираялда гIенеккана гIадатияв учителасухъ, рухIдаллъана гьес мацIалъул гьабулеб адабалъул ва гьесда магIарул мацIалъул гьелгощинал архаизмаби лъале ратиялда.\nНилъее, магIарул миллаталъеги, лъикIаб букIинаан, гьединал, магIарул мацIалда ракI унтарал гIадамал нилъеда гъоркьор ругелгIан мехалъ, гьездаги гьикъун, магIарул мацIалъул архаизмабазул словарь хIадур гьабизе. БачIина заман, гъикъизе чигицин ватизе гьечIев. Цинги кIватIун букIина.\nРахьдал мацIалъул кьалбал къотIулел руго\nРеспубликаялъул магIарул мацIалъул учительзабазул ассоциациялъул председатель Баху МухIидиновалъ бицана росабазул ва шагьаразул школазда магIарул мацIалъул дарсал кьеялъул бугеб ахIвал-хIалалъул хIакъалъулъ.\nХасго гьелъ кIвар кьуна шагьаралъул школазде, ракIунутун бицана рахьдал мацIазе рихьизарулал сагIтазда сверухъ школалъул директорзабаз гьабулеб бугелъул.\n- Лъималазда рахьдал мацI лъангутIиялъе кумек гьабулеб буго эбел-инсуцаги. Гьез гурищ гIарзаби хъвалел ругел жидер лъималазе рахьдал мацI къваригIун гьечIилан. ТIадеялъул 20 апрелалда щуго сон тIубала ассоциация гIуцIаралдаса. Гьеб заманалда кIудияб хIалтIи гьабуна гIуцIиялъ. Учительзабазул кумекалдалъун къватIире риччана цIалул ва алъул методикиял тIахьал. МагIарул мацIалъул учительзаби кидаго тIадруссуна бер гьенлъгун а призалъул бакIалгн москваялда тIоритIуле къецаздасаги.\nГьабсагIаталда хIалтIулел руго авар мацIалъул курсал рагьиялда тIадги. Жакъа къоялда цIакъ къваригIун руго авар мацIалда мультфильмалги, гьединго онлайн-дарсалги.\nЦIакъго лъикIабги букIинаан, нилъго бетIергьанаб этнокультурияб центрги букIарабани, ян бицана гьелъги.\nЦIалдолезе рокьулеллъун рукIине хIаракат бахъила\n«ХIакъикъат» газеталъул бетIерав редактор ГIумахан ГIумахановас бицана газеталъул хIалтIухъабазда цере чIарал миллаталъего кIвар бугел масъалабазул хIакъалъулъ. Гьев хIалтIулев вукIана Болъихъ районалъул газеталъул редакторлъун. Гьелде щвезегIанги къогогIан соналъ хIалтIун вукIана «ХIакъикъат» газеталдаги.\n- Нижеца, газеталъул коллективалъ, хIаракат бахъила цIалдолезе рокьулеллъун рукIине, гьединго газеталъе гьабулеб подпискаги цIикIкIинабизе. Гьеб кинабго нижехъа бажаризе буго, нужги нижгун цадахъ хIалтIани, - ян абуна гьес.\nНижеца цолъизарулел руго магIарулал\n«Аварал» жамгIияб гIуцIиялъул вакил, гьабсагIаталда Санкт - Петербургалда гIумру гьабун вугев Расул ГIабдулхаликъовас гьаруна апрелалда хъван букIараб магIарул диктанталъул хIасилал. Бищунго тIадегIанал хIасилал ккун руго 50 сонил ригьалдаса арал магIарулазул. ГIаммаб къагIидаялда гьезие щун буго 4,7 балл, 4,2 баллалде рахун руго 40 сонил ригьалда ругел магIарулал. Бищун дагьаб балл щун буго гIолилазе(1,6 балл)\n- Бихьулеб буго гIолилазда мацI загIипго гурони лъалеб гьечIеблъи. Гьеб нижеда заманалда бичIчIана, нижеца хIаракат бахъизе буго гIолилазда мацI лъаялъе ва лъазабиялъе киналго шартIал чIезаризе.\nХIадурулеб буго магIарул онлайн-словарь, рагьун буго цIияб сайт. Гьенире ракккани, нужеда лъазе руго магIарул мацIалъул балъголъаби, ян абуна Расулица.\nГьединго гьес бицана тIадеялъул гьирзе ругел хIалтIабазулги. Масала, 4 апрелалда тIобитIизе буго магIарул мацIалда кIиабилеб кIудияб диктанат. ТIобитIизе буго магIарулазул форум, рагьизе руго магIарул мацIалъул онлайн-курсал. ЦIидасанги дандчIвазе руго магIарул годекIанир.\nТадбиралда хасаб нур базабуна цIалдохъабазул церерахъиназги. МагIарулазул миллиб парталги ретIун, ТубхIат зургьаловалъул ва МухIамад гIумаровасул кучIдул рикIкIана Гъуниб ва ЧIарада районалдаса лъималаз.\nТадбиралъул ахиралда гьелъул гIахьалчагIазе ва магIарул годекIан гIуцIизе квербакъарав Сайгидпаша ГIумахановасе баркала загьир гьабуна «Аварал» гIуцIиялъул нухмалъулев Арсен МухIамадовас.\nПрочитано 643 раз\tПоследнее изменение Понедельник, 02 декабря 2019 12:52\nДругие материалы в этой категории: « Кавказалъ асир гьаруразухъ гьоболлъухъ\tМагIарухъе – музыкалияб сапаргун »


Пакистналда автоавариялда хун вуго 57 чи\nПакистаналъул Карачи шагьаралда гIагарлъухъ гьатIан къоялда гIадамал рекIараб автобус нарт бачIчIулев автомашинаялда кьабиялъул хIасилалда хун вуго 57-ялдаса цIикIкIун чи. Гьезда гьоркьор руго руччабиги лъималги. Цоцазда кьабун хадуб кIиябго машинаялда цIа рекIун буго.\nТохтурзабаз лъазабулеб буго хваразул къадар дагьабги цIикIкIине рес бугин, щайгурелъул гьенир рухIарал жаназабазул хутIелал тIуранго рухIун ва цоцалъ журан ругин, гьединлъидал, гьел щалали ДНК-ялъул анализ гьабун гурони лъазе гьечIин.\nЛъазабулеб буго жанив 60 ва тIад жеги чанго чи рекIун вукIарав автобус хъамун унеб букIанин ва нартил цIураб автомашинаялда речIчIанин. Нухмалъиялъул щаклъи буго автоцистерна бачунев вукIарас нухлул низам хвезабун батиялда. Автобус унеб букIун буго Карачиялдаса Шикарпуралде.\nАраб соналъул ноябралдаги Пакистаналъул Синд провинциялда автобусалъ авария гьабидал хун вукIана 58 чи.


Лабиалиял гьаркьал. 1 класс. Гаирбекова Баху, Гуни росдал гимназиялъул байбихьул классазул муг1алим » Ассоциация учителей аварского языка\n17 мар 12:41Авар мацI / Мисалиял дарсал\nЛабиалиял гьаркьал. 1 класс. Гаирбекова Баху, Гуни росдал гимназиялъул байбихьул классазул муг1алим\nДарсил тема: Лабиалиял гьаркьал\n1.Ц1алдохъабазул лабиалиял гьаркьазулгун лъай-хъвай гьаби.\n2. Лабиалиял гьаркьаз цо гьаракь кьолеблъи бихьизаби, гьаркьилаб анализ гьабун ругьун гьари.\n3.Лъимал дурун, пасих1го т1ехь ц1алун ругьун гьари.\n4. Нилъер Ват1аналде, вижараб ракьалде, гьелъул т1абиг1аталде рокьи бижинаби, рух1ияб рахъ бечед гьаби..\n«Бокьула, бокьула дир гьит1инаб халкъ,\nБокьула, бокьула дир к1удияб халкъ» ( Р.Х1амзатов)\nДарсил алатал: т1ехь, доска, проектор, слайдал, Дагъистаналъул герб, байрахъ, гъвет1,матрешка.\nЦебе малъараб материал такрар гьаби.\n1.Орг.момент.(дарсиде х1адурлъулеб лах1зат) Дарс байбихьила Ш.Ханкаевасул «Дагъистан» абураб кеч1алдалъун.( 1 слайд)\n1) Ц1алдохъабазда т1ехьалъул 126-127 гьумер ц1ализе гьабила.\n2) Елка, самолет абурал раг1абазул гьаркьилаб анализ гьабила\n-Авар мац1алъе хасиятаб чан х1арп бугеб?\n-Дагъистаналда маг1арулазул чан район бугеб?\n- Гьезда гьоркьоб нужее бищунго кинаб район бокьулеб?\nВат1аналъул гъот1ол гьит1инаб г1аркьел – ( 2 слайд) ан абураб жо нужеда кин бич1ч1унеб?\n-Нужер к1удияб Ват1ан щиб?\n- Нужер гьит1инаб Ват1ан щиб?\n- Дагъистаналъул президент щив?\nУчителалъ бицина Дагъистаналъул тарихалъул х1акъалъулъ.\nЛъималаз Дагъистаналде ругел куч1дул пасих1го ц1алила.\nКвар,кварт1а, квег1аб, кваранаб, квер, квас, квен, гъваридаб, чвахула –\n-Лъимал, гьал раг1абазул цоцазда релълъараб щиб бугеб?\n-Лъимал, -кв,-чв, -гъв ва гьел гурел цогидалги в х1арпгун цадахъ х1алт1изабураб рагьукъаб х1арпалъ кьолеб гьаракьалде лабиалияб гьаракь абула. Гьелъ кьола цо гьаракь\nКвер- ,кварт1а- раг1абазул гьаркьилаб анализ гьабе (4 слайд)\nЩуго килищ цох1о квер,\nЩуго килищ цох1о зар,\nБосе, тушман, босе гьаб.\nУчителасул мисалияб ц1али.\nДагъистан буго муг1рузул улка. Гьенир руго рорхатал муг1рул. Муг1рузда кванала г1иял рехъаби. Гъваридал к1к1алабахъан чвахула хехал г1орал. Дагъистаналда г1езарула кванил ниг1матал. Г1ияца кьола кьарияб гьанги х1еренаб квасги. Г1емерал руго Дагъистаналда кверал меседилал устарзабиги. Гьединго Дагъистаналда руго кварида гьунарал гьарулел палугьабиги. Дагъистаналда цоцалъ рекъон яшав гьабун буго маг1арулаз гуребги лъараг1аз, даргияз,лезгияз, лаказ,табасараназ. ( 5 слайд)\nГьаб текст лъималаз ц1алила. Тексталда гъорлъа лабиалиял гьаркьал гъорлъ ругел раг1аби рищизе т1амила.\n-Жакъа дарсида нилъеда ц1ияб жо щиб лъараб?\n-Кинал гьаркьазда абулеб лабиалиял гьаркьалилан?\nШ.Ханакаевасул «Дагъистан» абураб кеч1 биччала.\n«Дунялалъул маданият гимназия»\nГуниязул гимназиялъул муг1алим:\nГуни – 2020 -2021 с.\nСкачать файл: labialiyal-garkal-1-klass.docx [21,54 Kb] (cкачиваний: 19)\nПосмотреть онлайн файл: labialiyal-garkal-1-klass.docx\nРагьараб дарс. ЦIадаса ХIамзат "Гьудуллъи лъилгун кквелеб?" Мирзоева Хатиматица хIадурараб Авар адабият / Мисалиял дарсал / Учителасе "Глагол"- 4 класс Авар мацI / Мисалиял дарсал / Учителасе Шамеседо Нурмагомедова - Авар мац1алъул дарс: Р. ХIамзатов "Авар мацI" Авар мацI / Мисалиял дарсал / Учителасе Шамеседо Нурмагомедова - Авар мацIалъул дарс "Малъе , эбел,рахьдал мацI" Дарсазул разработкаби Щив? щий? щиб? щал? абурал суалазе жаваблъун рачIунел рагIаби. Авар мацI / Мисалиял дарсал / Учителасе


Лъица чIварай Гульнара Рабаданова?\nШамил ШагIбанов ва Гульнара Рабаданова\nНоябралъул ахиралда Москваялда чIварай Дагъистаналдаса Гульнара Рабадановалъул хIакъалъулъ бицинчIеб информагентство хутIичIо Россиялда. Тахшагьаралъул жанубияб Бутово мухъалда гIумру гьабулей йикIарай Гульнарал щибаб лага батIа гьабураб жаназа батана.\nДекабраялъул байбихьуда низам цIунулез ккуна 23 сон барав Шамил ШагIбанов. ЦIех-рех чагIаз лъазабуна Шамилица абунилан Гульнара жинца чIванилан. Шамилги Гульнараги цохIо росулъан чагIи кколаан - Тарумовка мухъалъул Раздолье росулъа.\nМоскваялде гьел батIи-батIияб заманалда ана хIалтIи балагьизе. ГIумру гьез гьабулеб букIана ккураб рукъалда жаниб, гьелгун цадахъ гIумру гьабулеб букIана жеги кIиго-лъабго чияс.\nШамилил эбел Спаният ШагIбановалъ рикIкIунеб буго Гульнара жиндир васас чIвачIилан ва гьеб такъсир гьабиялъулъ мукIурлъизе гьев низам цIунулез тIамунилан. Спаниятил рагIабазда рекъон, гьейги, гьелъул яс Разиятги, Шамилги цо лъагIелалъ цебе ун руго Москваялде хIалтIи балагьизеян.\nРукъги ккун буго гьез. Гульнарал эбелалъ гьарун буго Спаниятида жиндир ясги ячеян цадахъ йикIине.\nМунагьал чураяяй Гульнарал эбел жиндир цингIал йикIаниги Спаниятие бокьун букIун гьечIо гьелъул яс цадахъ йикIине, амма Шамилицаги Разиятица гьарун буго гьелда ячеян Гульнара.\nАхиркъад кIиго рукъалъул квартира ккун буго Спаниятица ва гьениб гIумру гьабулеб букIун буго гьезги, Гульнарацаги ва гьезул гIагарай кIиго ясалъги.\nАхирисеб нухалъ Гульнара киназдаго йихьун йиго 21 ноябралда. Нахъисеб къоялда гьей рокъой яккинчIеб мехалда, гьез гьей ялагьулей йикIун йиго хIалтIудаги, лъалел-хъвалезухъ ун йигодайги гьикъулеб букIун буго. Хадуб гьелъул жаназа батун буго… Гьейгун цадахъ гIумру гьабулел рукIарал чанги нухалда цIех-рехалдаги ахIулел рукIун руго. Чанги нухалъ Шамилги ахIун вуго. Иргадулаб нухалъ араб мехалда гьев нахъе вичан гьечIо цIех-рех чагIаз.\nСпаниятил рагIабазда рекъон, Шамил вуго гIакълуялъул рахъал нахъе ккарав вас, гьесие гьеб наслуялдасан щвараб гIузру буго. Амма гьев цидаххарав чилъун гьев вукIинчIилина абуна Саниятица.\nГьевгун цадахъ тукада хIалтIулезги журналистазда абун буго гIодов вичарав васлъун вукIанин Шамил, жиндир хIалтIиги лъикI гьабулеб букIанилан гьес. Спаниятица бицухъе, цогидал гIадамазги Шамилил рахъалдасан квешаб рагIицин абичIо ва гьел божулел гьечIо Гульнара гьес чIванилан.\nНизам цIунулез цIех-рех бачунеб мехалда жидее суалал кьолел рукIанин жал такъсирачагIи ругел гIадинилан бицана Спаниятица. Гьелъ абуна жинда гьикъулеб букIанин кин Гульнара жинца чIварайали. Полиграфги хIалтIизабун сурав босулеб букIун буго гьезухъа ва гьез гьереси бицулеб бугин полиграфалъ бихьизабун гьечIо.\nКин букIаниги Шамил гьабсагIат цIех-рехалъул туснахъалда вуго. Цодагьалъ цебе телефоналдасан эбелгун кIалъалев мехалда Шамилица бицун буго жив вухулев вугин, жиндие гIакъубаби кьолел ругин, документазда гъоркь гъулбасал лъезе тIамулел ругин.\nГьесул ункъачо Хадижат ГIумаровалъ бицана «Эркенлъиялъе» Шамил жиб-жиб къоялда гIарзабигун телефоналдасан кIалъалев вугилан.\nХадижат ГIумарова: «Щибаб къоялда гьес ахIун бачIунаан жиндие гIакъубаби кьолел ругин, гIайиб тIаде босизе тIамулев вугин. Гьабизе жоги тIагIун руго ниж. 200 азарго гърущги кьун адвокатги ккуна нижеца.\nГьелъги щибго хIалтIи гьабичIо, нижеца гьелдаса инкар гьабуна, цогидав адвокат ралагьулел руго. ЦIех-рех чагIазе бокьун батила такъсир рагьизе, амма расниги гIаийб гьечIев чи щай гьез хIакъир гьавулев вугев.\nГьереси тIатинабулеб детекторги хIалтIизабун сурав босана гьесухъа, детекторалъги бихьизабуна гьев гIайибав гьечIолъи».\nГульнара чIваялда тIаса цIех-рех бачунев ЦIех-рехалъул комитеталъул хIалтIухъан Марат Тамбиевас журналистазе бицана, кинаб-гIаги гIакъуба кьолеб гьечIин, гьесул ихтиярал хвезарулел гьечIин ва Шамилица жинцаго абунин жинца чIванилан Гульнара.\nДетекторалъ щай бихьизабичIеб Шамил гIайибав гьечIин гъикъиндал цIех-рех чияс жаваб кьун буго, полиграф гуккизе кIун батизе бегьулин гIайиб гIунтIизабулес. Щиб сабаблъунха Гульнара чIван йигей Шамилица илан гьикъинал цIех-рех чияс жаваб кьун буго гьелъул бицине гьечIилан жинца.\nГульанарагун цадахъ гIумру гьабун йикIарай яцгIал ХIалиматица бицана журналистазе, жий божулей гьечIилан Шамилица гьеб такъсир гьабураблъи. Гьелъ абухъе, Шамилилги Гульнаралги лъикIал гьоркьолъаби рукIана.\nГульнарал гIарал чагIаз гьеб такъсиралда тIаса баянал кьолел гьечIо. Гьез рикIкIунеб буго цIех-рех чагIаз лъазабизе бугин гьабурабищ яги гьабичIебищ Шамилица такъсир.


ЧIорогоял къучIбузул къвахьиялъ ккураб улка » MaгIарухъ - Авар Басмабазул Цолъи\nНужеда гIумруялда дандчIванищ ирга щоларелъуре кIанцIолел, церехъахъдунел, тIокIгIусал гIадал чагIи? ЧIвачIо-я? Гьедин батани, нуж талихIал чагIи ругоха. Дидайин абуни-щибаб къойил ва батIи-батIиял. Михаил Пришвинил бугин ккола, «Выскочка»ян цо къокъаб хабар. Гьелда чаргъудузул тIелалда гьоркьоса цоялда ракIалде ккола жиндаса кутакаб хIинчIги гьечIин, гьойдул кIалдиса ракьа бахъизецин гIураб бахIарчилъи жиндир тIинаб къаркъалаялдаги бугилан. Гьеб, цIакъго жиндаго ракIчIеялъ, ахир-къадги рачIги хIулун хутIараб гъарим ракIалде щола дида гIамалги кIудиял, хабарги гIемерал, бицунелдаса гьабулебги дагьал инсанияталъул цо-цо вакилзаби рихьидал. Гьелин абуни камураб бакI гьечIо: Кремлиялъул чIухIарал кIалгIабахъа байбихьун, кIиго чи вуссараб рикIкIадаб кули-мархьуялде гIунтIунцин!\nХIакимзаби руге-ругелъуре жункIун ун, гьел тIокIгIусаз кьолел церелъеязги,«гIакълабазги»,рецц-бакъазги долцоязда ккола гьаздаса бегIерал (рахъи кьолел, хIалтIул ургъел бугел, мухь цIехоларел, ишалда ракI унтарал…сияхIалда лъикIав хIалтIухъанасе кьолеб характеристикаялъул бокьараб прилагательное тIаде жубазе бегьула жеги) гьавудухаби жидее щвезего щоларилан ва хIалбихьи бугелги нахъе цун, гьадинал жидерго хьолбохъ ккола. РикIкIен тун соназ руцIцIухIунги чIун ракIбацIцIадго жидерго иш тIубазабулел рукIаразул захIмат къинабула цо гьитIинаб квербагъарицин инкъилаб бахъараб хIисабалда кодо-кодобе кьолел «махщелчагIазул» хIаракатчилъиялъ.\n«ЧIобогояб къвачIил къвахьи кIудиябин» кициялъухъего, жиндего кIвар буссинабизе гьаз лъалебги-лъаларебги бицуна, гIумруялъ жалго гъорлъе журан гьабизецин бажарунареб, пищтIиялда гьабулеблъун чIезабула. Абула ничгьечIолъи кколин гIакълугьечIолъи бахчизе бищун лъикIаб алатилан. Гьелъухъего, гIакълу гьечIел ничгьечIал бигьаго рахун уна тарбиягун сабру кодосел, калам дагьал, ишал цIикIкIарал захIматчагIазул «бутIрузул» болъодухъан карьераялъул тахиде. Цо киб букIаниги жидецаго жидеего гьабураб рекламаялдалъун, къо бихьичIого церетIей, гьункьилъидалха гьазул гIумрудул мурад?! КIал бахьиназул ургьиб бугеб чIегIераб махьа бихьизе захIматаб жо гуро, лъикI балагьани. Гьезул хIаракатчилъи буссараб букIуна хIасилкьеялде гуреб, жалго рихьизариялде.\nРихьизе, сурат бахъизе рес гьечIеб бакIалда гьал церего рахъунаро, балагье нужго. Гьезул «кIола» ва «бокьун буго»ялда гьоркьоб кидаго тIину гьечIеб кIкIалги букIуна,борхатаб магIарде тохлъукьего рахун ратарал гьазда кинабго сверухълъиги гIиссинго, бер-ракIго щвечIого бихьула. Нагагьлъун цо щиб букIаниги рагIалде бахъинчIого, лъугьинчIого хутIани, «гIайибиязул» сияхIги хIадурун букIуна гьал хIалихьатазул.Цо кIудияб хъулухъалдаги вукIун хIалхьиялде витIарав гIакъилав хIакимчиясул гьал тIадехун рехсаразул къавмалъул цо гIаданалдехун хитIабалъул нугIлъун лъугьун йикIана дун дагьал церегIан соназ. ТIокIав чи дунялалда хъулухъ-пиша кодосев гьечIев киниги, киназдаго пахруго, хъачIго, дандиял гIабдалзаби гьарун кIалъалей гьалда сонисев хIакимас абуна: «Гьеб хIалтIул болъодул тIасияб хIокIиде рахине цIакъ захIматаб, гъоркье лъугьине цIакъ бигьаяб ишинха жинда батараб»илан. Къого бихьичIого, тIокгIусазул цIияб гIелалъ хисизеян дой хIаким тIадчагIаз гиризаюлей йихьичIого хвана дов мунагьал чурад. КIалгьикъиял исламалда реццарал гьечIониги, чанго хIакъаб рагIи абилаанха дос гIамалкIодода. ПонцIозабураб, учузаб хIалтIуда нахъа рахчарал, бачил къаркъалаялда жанир ганщил гьуърул лъурал чIухIухъабазухъе паркъ-паркъараб маххул гъурущги кьун, нужерго багьа лъайдал, сдача нахъбуссинабеян телаан дицани, Толстоясухъего.\n» Таксичиясул хабарги хадуйго гъоларей дунги…\nЖиде -жидерго бак1алда кинавго вук1аравани,кинабниги жакъа бихьулеб г1унгут1и бук1инароан,кинабго г1аксалде ккун,гьелъ буго ,нилъ жакъасеб ах1вал-х1алалде рачун(


Чемпионаталъул бахIарзазе - шапакъатал\nМашгьурал ракьцоязул бергьенлъабазул гIадатал такрар гьаруна\nРеспубликаялъул бетIер Владимир Васильев дандчIвана Будапешталда букIараб дунялалъул чемпионаталда бергьенлъиялда церерахъарал гугарухъабигун.\nКъецазда бергьараздаги призераздаги баркулаго, республикаялъул нухмалъулес абуна гьел кколин Дагъистаналъул гугариялъул школа хадубккунги машгьур гьабулел спортсменалин. Регионалъул бетIерасул рагIабазда рекъон, эркенаб гугариялъул рахъалъ дунялалъул чемпионаталъул медалистал жакъа ккола Россиялъул гурелги, тIолабго дунялалъул гIолилазеги мисаллъун. Васильевас гьединго абуна живго хIалтIулеб бакIалда щивав чи ругьунлъизе кколин, гугарухъабаздаса мисалги босун, бокьарал масъалаби тIуразаризе.\nХадуб букIана Дагъистаналъул гугарухъабазе ва гьезул тренеразе пачалихъиял шапакъатал кьеялъул рахъалъ рохалилаб тадбирги. Дунялалъул чемпионал Заур Угуевасе, МухIамадрасул ГъазимухIамадовасе ва ГIабдулрашид Садулаевасе кьуна «Дагъистан Республикаялда цебе гьабураб хъулухъалъе гIоло» орденал. Дунялалъул чемпионаталъул гIарцулав призер ХIажимурад Рашидовасеги, мазгарул призерал АхIмад Чакаевасеги, АхIмад ХIажимухIамадовасеги, гьединго спортсменазул тренеразеги кьуна «ДРялда физкультураялъул ва спорталъул бутIаялда гьабураб ишалъе гIоло» медалал.\nЦо-цо тренеразе кьуна ДРялъул ХIурматалъул грамотаби.\nШапакъатал кьун хадуб, Владимир Васильевасе баркала загьир гьабуна Дагъистаналъул Спортивияб гугариялъул федерациялъул президент, эркенаб гугариялъул рахъалъ ДРялъул тIасабищараб командаялъул бетIерав тренер Сажид Сажидовас.\nДРялъул физкультураялъул ва спорталъул министрасул ишал тIуралев МухIамад МухIамадовас абуна дунялалъул чемпионаталда Дагъистаналъул гугарухъабаз босараб командаялъулаб хIасил кколин гIаммаб нилъер бергьенлъийилан.\nДандчIваялъул ахиралда кIалъазе вахъарав эркенаб гугариялъул рахъалъ Россиялъул тIасабищараб командаялъул капитан, олимпиялъул чемпион, дунялалъул лъабцIул чемпион ГIабдулрашид Садулаевас абуна гугарухъабаз хIаракат бахъизе бугин жидеда церелъурал масъалаби тIуразаризе, хьулал ритIухъ гьаризе.\nТурнир тIобитIана микьабилеб нухалъ\nМахIачхъалаялъул Шахматазул рокъоб тIобитIана шахматазул рахъалъ «Н. ХI. ХIапизовасул мемориал» абураб Россиялъул Кубокалъул Гран-при Рапид этап.\nТурнир тIобитIана микьабилеб нухалъ ва Дагъистаналъул тахшагьаралда тIоцебесеб нухалъ. Цебе кидаго къецал тIоритIулаан Избербашалда. Байбихьуда мемориал тIобитIулаан республикаялъулаб даражаялда, ахираб чанго соналъин абуни гьеб тIобитIулеб буго ТIолгороссиялъулаб даражаялда.\nИсанасеб турнир тIобитIана РФялъул ва ДРялъул мустахIикъав учитель, хIурматалъул орденалъул кавалер НурбахIанд ХIапизов гьавуралдаса 80 сон тIубаялде дандеккезабун. Цо заманалда гьев вукIана Лаваша районалъул бетIерлъун. Северияб Кавказалда тIобитIула гьединаб тIадегIанаб даражаялъул гIицIго кIиго турнир. ХIапизовасул мемориалалда цадахъго гьеб турнир тIобитIула АхIмад-хIажи Къадиров ракIалдещвеялъе Грозныялдаги.\nТIолгороссиялъулаб турниралда гIахьаллъизе гIарза кьун букIана Россиялъул 12 регионалдаса 100-ялдасаги цIикIкIун чияс. Гьезда гьоркьоса 20-яв ккола титулал ругел шахматистал, щуго халкъазда гьоркьосел гроссмейстерал, щуго халкъазда гьоркьосел мастерал, 10 ФИДЕялъул мастерал. ХIаял тIоритIана Швейцариялъулаб къагIидаялда цо туралда. Къецал рагьулаго кIалъазе рахъана Дагъистаналъул Шахматазул федерациялъул президент, халкъазда гьоркьосев гроссмейстер Жакай Жакаев, ДРялъул Спорталъул министерствоялъул резервал хIадур гьариялъул рахъалъ физкультураялъул, спорталъул, культураялъул управлениялъул начальник Халитбег МахIачев, МахIачхъалаялъул спорталъул, туризмалъул ва гIолилазул ишазул рахъалъ комитеталъул председатель Марат Ибрагьимов, НурбахIанд ХIапизовасул вас, Дагъистаналъул Шахматазул федерациялъул вице-президент ХIапиз ХIапизов. Жидерго кIалъаязда гьез бихьизабуна тIобитIулеб турниралъул кIвар, бицана республикаялда цере НурбахIанд ХIапизовасул рукIарал тIокIлъабазул, гьединго турниралъул гIахьалчагIазе гьарана бергьенлъаби.\n11 тур лъугIун хадуб цIарчIвана щуго аслияб номинациялда бергьаразда ва призеразда. Турниралъул чемпионлъун вахъана халкъазда гьоркьосев мастер, Москваялдаса Михаил Демидов. КIиабилеб ва лъабабилеб бакIал жидедаго гьоркьор рикьана халкъазда гьоркьосев гроссмейстер, Челябинск областалдаса Павел Понкратовас ва ФИДЕялъул мастер, Северияб Осетиялдаса Тигран Назаретяница. Руччабазда гьоркьой бергьана халкъазда гьоркьосей гроссмейстер, Саратовалдаса Баира Кованова, ветераназда гьоркьов – спорталъул мастерлъиялде кандидат, Москва областалдаса Валерий Вулах. ФИДЕялъул мастерал Егор ва Анастасия Быковазул лъикIал хIасилал ккана 1997-абилеб ва жеги гьитIинаб гIумруялъул васазда ва ясазда гьоркьор. Дагъистаналъул шахматистазда гьоркьоб лъикIаб хIасил ккана микьго очкогун 10-абилеб бакI щварав халкъазда гьоркьосев мастер Руслан Мусаловасул.\nХIапизовазул хъизамалъул рахъалдасан бергьаразе ва призеразе, номинациязда рекъон, кьуна рекъонкколел даражабазул грамотаби, медалал ва гIарцулал призал, аслияб номинациялда бергьарав чемпионасе кьуна кубокги.\nПрочитано 789 раз\tПоследнее изменение Вторник, 06 ноября 2018 11:19\nДругие материалы в этой категории: « Иргадулаб турнир\tФутбол »


ГІагараб Машрикъ — Википедия\nГІагараб Машрикъ (гӀар. الشرق الاوسط, парс خاور نزدیک, гІур. Бли́жний Восто́к, тур. Yakın Doğu, падар. Yaxın Şərq, гурж. ახლო აღმოსავლეთი, осет. Æввахс Хурыскæсæн) — Цебесеб Азиялда ва Шималияб Африкаялда бугеб икълималда цІар. Гьеб икълималъе гьединаб цІар кьуна европаялъулаз жододехун гІагараб икълим букІиналъ. Гьенир гІумру гьабун ругел аслиял халкъал ккола: гІарабал, персал, эрменилял, туркал, курдал, падарал, жугьутӀал, хъузхъул ва ашуриял. ЦІикІкІунисеб бутІа ккола — бусурбаби, гьединго гьенир руго ягьудияб ва христиан диналъул вакилзабиги. ГІагараб Машрикъалдасан буго Европаялдасан ва Африкаялдасан аслияб Азиялде унеб нух.\nГІагараб Машрикъ дунялалъул картаялда\nГІагараб Машрикъалъул тІабигІаталъул карта\nГІагараб Машрикъ ккола дунялалъул бищун кІвар бугеб нартбахъулеб икълимлъун.\n1 ГІагараб Машрикъалъул пачалихъал\nГІагараб Машрикъалъул пачалихъалХисизабизе\nБосараб бакӀ — «https://av.wikipedia.org/w/index.php?title=ГІагараб_Машрикъ&oldid=73959»\nПоследний раз редактировалась 23 январь 2021 в 17:31\nАхирисеб нухалъ гьаб гьумералъул хиса-баси гьабуна: 17:31, 23 январь 2021.


МагIарул МацIги ЦIорги » MaгIарухъ - Авар Басмабазул Цолъи\nМунагьал чураяй дир кIодоэбел, большевиказул зулмуялда данде гъазават гьабулаго 1921 соналда къадаралде щварав ва Инхо вукъун вугев СагIадуллагьил яс ПатIимат, йикIана дир тIоцеесей тарбиячIужулъун. Гьелъги гьелъул эбел Багьжатицаги кинидахъги кини тун хадубги дие ахIана магIарул туркабиги диниял назмабиги. Багьжат дие камуна 1983 соналда. Амма гьелъул сипат-суратги, назмабиги, къаданиса росун кьолел рукIарал сайигъаталги гьабсагIат гIадин цере чIола, доб заманалда дие кIиго сон гурони букIинчIониги.\nБагьжатиде нижеца кIодойилан абулаан, ПатIиматиде – кIудайилан. КIуда ахираталъул рокъое къокъана 2003 соналда. Гьей кIияйго магIарул чIужугIаданалъ кьучI тIамуна дир диниябги миллиябги бичIчIиялъе. Гьанже ЦIоралъул магIарулазул масъалабазул хъвалелъул, панаяб куцалда гIинда рагъула кIудаца ахIулел рукIарал магIарулазул кьалул назмаби : «Бидул гIорал арал Алазаналде, КIкIуйдул чIух тIад лъараб ТIад Ширакалда… Агъалдисеб чакма бидул цIезегIан Чодасан рагъарал дол гъолодисел, Черхалдисеб ярагъ цIед биинегIан ТуманкIул рагъ лъуна ТIад Ширакалда. Вакъунилан абун кваналебдайищ, - Бидулъа рахъарал кескал кунеб къо! Къечонилан абун гьекъолебдайищ, - Лъороса гIодобе би чвахулеб къо!»\nГьел ва гьелго гIадал жеги гIемер магIарул эпосалъул мухъал рикIкIунаан, ахIулаан кIудабаз дие. КIудал кIудияй эбел Бахул эмен кколаан ГIамирил МухIума. Аслияб куцалда гьесдасан лъан руго нилъер халкъиял асарал дир кIодоэбелалда. Гьев ГIамирил МухIума XIX гIасруялда Кавказалъул имамзабаз гьабураб гъазаваталдаги гIахьаллъун вуго. Доб къеркьеялъулъ магIарулаз бихьизабураб бахIарчилъиялъулги гIемер бицунеб букIун буго гьес.\nГIелаз гIелазухъе кьун, щвана нилъехъе магIарул тарихги, асаралги, эпосги, гIамал-хасиятги. Гьаб колонка хъвалеб буго ЦIоралъул хIакъалъулъ. МагIарулазул аслиял хазинабазул цояб ккола ЦIор. ХицIиб мегъалдаги АхIулгохIалдаги аскIоб буго гьелъул цIар. МагIарул басмабазда рахъарал макъалаби цIалулез гьеб гьедин гьечIилан абиларо. Ахирал соназда «Миллат» казияталда «Тарихалда лъалкI тарал магIарулал» рубрикаялда гъоркь рахъулел ругел тарихиял очеркал цIалараздаги аваразе ЦIоралъул бугеб кIвар бичIчIулеб батила. Нилъер эпосалъулъ буго ЦIор. МагIнаги, даражаги, хIажалъиги гьечIеб жо эпосалъулъе унаро.\nПачалихъ гьечIеб халкъалъул къисмат пашманаб букIуна. ГIемерго рохизесеб гьечIо гьеб магIарулазулги. Нилъер бикьизабураб халкъалъул къварилъабазул ургъел бугел «кверщел кодосел чагIи» цIакъ дагь руго. Азербайжаналда ва Грузиялда гъорлъ руго кIинусазаридаса цIикIкIун нилъер миллатцоял. Гьезул гIузрабазде сахаб бербалагьи гьабулеб идара къанагIатги батуларо. Нилъеда мадугьалихъ ругел лезгиязулго мадараб чIаголъи буго гьеб рахъалъ, Бакуялъ гьел хIалелги руго.\nАраб 2012 соналъул декабралда дица хъвараб «Зачистка в Джарах» абураб макъала къватIибе арабго, гьебги гьоркьобе бачун, чанго сайталда бахIсал гьарун ругоан. Гьайгьай, гьединал «годекIабазда» халкъазул саламатал вакилзаби кидаго гуро дандчIвалел. Амма Азербайжаналъул цIаралдасан хъвадарулезул чIухIиги гIамалкIодолъиги бихьидал, сабру гьабизе бигьаго букIунаро. Макъалаялъул авторасдехун бадибчIвай гьениб гьечIоан, амма нуж гьедин «ассимилировать» гьаризе руго, ясал гIадин», «азербайжаназул цIалалъ гурони нуж гIодориччазаруларо» абураб магIнаялъул хъвай-хъвагIаял гьарзаго ратула гьенир. Миллионалдаса цIикIкIун дагъистанияв вуго гIорхъи чIван Азербайжаналъулъе рехун. Дагъистаналда вугев 90азарго азербайжанасе бокьарал миллиял шартIал чIезарун руго, дорехун ругел миллатцоязул бицинецин хIинкъун руго! Гьабго щиб республика, гьабго щиб пачалихъ!\nЦо-цояз дида абула азербайжаналги туркалги нилъер динцоял, диналъул вацалги яцалги ругилан, ислам бикьизабизе бегьуларилан. Нилъер диналъ «халкъалги мацIалги гьукъун ратани», щайха Азербайжаналда азербайжан (тюрк) мацI хIалтIизабулеб бугеб? Гьебги лъахъван, кIочене тун, Къуръаналъул мацIалде, гIараб мацIалде, руссаха! Руссунел гьечIогури! Гьедин батани, азербайжан мацI бегьулеб, авар мацI щай бегьулареб! Киб бугеб логика!? Бакуялъ ЦIоралда как ахIизе гьукъи цIакъго исламалда данде кколеб буюрухъищ букIараб?\nМагIарулаз квер хьвагIун тезе бегьулеб бакI гуро ЦIор. ЦIадаса Расулил васиятазул цояб ккола «МугIрул тун, авлахъазде рахъунел магIарулал» абураб кечI. Киве кканиги, гьеб кочIол мухъал рекIелъ кIетIезе ккола аварасул: «Цадахъ босе, кIочонге МагIарул мацIги цIарги… Цадахъ босе, кIочонге КIикIараб кини, гьулак…Нужго тIаде къулараб ТIокIкIараб ицц кIочонге, Умумузул хобазда Хурдузул сас кIочонге».(Тамашаяб асар! Абун бугеб гIадатго, абун бугеб камилго! ШагIирасда абизе кIвелаан, масала, умумул кIочонгейилан. Амма гьеб кIиго рагIиялъ сипат-сурат бахъизе букIинчIо, унго-унгояв классикас хъвала гъодин – умумузул хобалги чIаго гьарун, гьезда тIад бижараб херги гаргазабун!) Щивав нилъер миллатцояс цадахъ росизе ккола МагIарул МацIги ЦIорги. Гьел цого даражаялъул гIаламатал руго.\n» «Вахъана ГIумахан гъизилбашалъе»\n» Бакълъулазул росаби. Гъоркь Инхо\n» Бакълъулазул росаби. ТIад Инхо


ГIумруялъул нухда лъалкI тарав тохтур\nКIудияб ВатIанияб рагъул кор боркьараб 1942 соналда, гIарзаги кьун, фронталде ана Болъихъ районалъул Хелекьуриса СултIан ГIабдусаламов. Рокъор хутIана гьесул лъади ва лъабго гьитIинав вас. Гьеб заманалда гьезул бищунго гьитIинав Абулкъасимил букIана лъагIелги анлъго моцIги.\nКIудияб ВатIанияб рагъ лъу-гIидал, рокъове эмен вуссараб заманалда, Абулкъасим вукIана анлъго сон барав вас. Фронталда щварал инсул рагъулал шапакъатаздаса вохун вукIунаан гьев. Амма рохелалда цадахъ рокъосезе рахIат хвезабулеб букIана СултIание фронталда щварал ругъназ гIакъуба кьолеб букIиналъ. Инсуеги, жеги судулел ругъналгун рагъдаса тIадруссарал цогидал росуцоязеги ва унтаразеги хIакъикъаталдаги гьечIеб медицинаялъулаб кумекалъ бижун батила Абулкъасим СултIановасулъ тохтурлъун вахъине анищ. Гьесул гIумруялъул 14 сон тIубайдал, ахираталъул рокъове ана эмен. ЛъикIал къиматазда лъугIизабуна Хелекьури росдал анкьгосонилаб школа, хадусеб цIали гьабизе ана Болъихъе, гьенив вукIана интернаталда.\nБолъихъ росдал школа лъугIарав гIолилас хIукму гьабуна Буйнакскиялъул медицинаялъулаб училищеялде цIализе лъугьине, гьенив педагогикияб училищеялда цIалулев вукIана Абулкъасимил кIудияв вац Гъазлудинги.\nБуйнакскиялъул медучилищеялда цIалулеб заманалда Абулкъасимица жигараб гIахьаллъи гьабулаан жамгIиябгун спортивияб гIумруялъулъ. Гьев вищун вукIана училищеялъул комсомолалъул комитеталъул секретарьлъун, волейболалъул командаялъул капитанлъунги.\nМедучилище лъугIизе хутIун букIана ункъо моцI. Абулкъасим ахIула Буйнакск шагьаралъул ра-гъулаб комиссариаталде ва Советияб Армиялда рагъулаб хъулухъ гьабизе ине кколилан лъазабула. Гьедин, 1961 соналда гьев витIула СССРалъул МВДялъул жанисел аскаразда рагъулаб хъулухъ гьабизе Свердловск шагьаралде. МагIаруласул къамартIлъиги рагъулаб хIадурлъиги бихьидал, часталъул командованиялъул цебелъеялда рекъон, Уралалъул рагъулаб округалъул рагъулабгун тохтурзабазул комиссиялъ (ВВК) Абулкъасим СултIанов цIализе витIана санитариял инструкторазул, Вильнюсалда букIараб школалде. Гьениб медицинаялъулаб комиссия гьабулаго, терапевтлъун хIалтIулев подполковник Дадоновас дагъистаниясда цIехола мун киса, кив цIаларавин, кин гьеб школалде ккаравин. Абулкъасимица жавабал кьедал, гьес гIолохъанчиясда малъула, Буйнакскиялъул медучилищеялда рагIалде бахъинчIеб цIали, Вильнюсалъул медучилищеялда лъугIизабизе рес кьеян, санинструкторазул школалъул директорасухъе гIарза хъваян. А. СултIановас подполковникас ма-\nлъухъе гьабула, амма гьесул гIарзаялъе школалъул директорас инкар гьабула ва гьес Литва ССРа-лъул МВДялъул министрасухъе цIидасан гIарза хъвала.\n- Цо къоялъ рагъулаб часталде бачIана Литваялъул жанисел ишазул министрас дида хадуб битIараб машина, - ян ракIалде щвезабуна Абулкъасимица. - Дун гьесухъе вачана, гьесги воха-хинлъун къабул гьавуна. Щиб, дир вас, мун къварид гьавулевищ вугевилан цIехана. Гьесул буюрухъалда рекъон, дие кьуна Вильнюсалъул медучилищеялде дарсазде хьвадизе пропуск.\nГьедин, Буйнакскиялъул мед-училищеялда гьоркьоса къотIун букIараб цIали Абулкъасимица лъугIизабуна Вильнюсалъул медучилищеялда ва гьениб гьесие щвана кIиго мацIалда хъвараб дипломги. Санинструкторазул школаги мед-училищеги лъугIизабун, Свердловскиялде тIадвуссарав Абулкъасим тIамуна рагъулаб часталъул санитарияб бутIаялъул фельдшерлъун. Гьев часталъул коммунистаз КПССалъул кьеразулъе восула ва гьесул тIадегIанаб медицинаялъулаб лъай босизе пикру ккола. Рагъулаб хъулухъалъул заман лъугIизе лъабго моцI хутIидал, гьес часталъул командованиялде гIарза хъвала жив мединституталде цIализе лъугьине экзаменазде хIадурлъизе виччаян. Гьесул гьари къабул гьабула ва Свердловскиялъул медицинаялъулаб институталде экзаменалги кьечIого восулев вукIарав гьев Дагъистаналде тIадвуссуна. Доб заманалда ДГМИялъул вукIарав ректор МухIамад Макъсудовас жиндихъего вачIарав гIолохъанав сержантасда лъазабула, мун киназего гIаммал шартIазда цIализе восизе вугин. Абулкъасим СултIановас бергьенлъиялда кьола ДГМИялде цIализе лъугьиналъул экзаменал ва 1964 соналъул тIоцебесеб сентябралда байбихьула сах гьариялъулаб факультеталда цIализе. Дагъмединституталда цIалулеб анлъго соналда жаниб А. СултIановас тIадчIун лъазаруна медицинаялъулал гIелмаби, цIикIкIун бокьулаан нейрохирургия, гIахьаллъи гьабулаан машгьурав нейрохирург, жиндирго районцояв Рашидбег ГIумахановас нухмалъи гьабулеб букIараб студентазул гIелмияб кружокалъул хIалтIулъ. ЦIалиялда цадахъго, рокъосан рес гьечIолъиги хIисабалде босун, Абулкъасим хIалтIана ДГМИялъул кафедраялъул лаборантлъун, республикаялъулаб централияб больницаялъул нейрохирургиялъулаб отделениялда фельдшерлъун.\n1970 соналда мединститут багIараб дипломалда лъугIизабурав Абулкъасим гьенивго ординатураялда цIализе ва хIалтIизе тезе кколаан. Гьеб нухалдаги ректор Макъсудовас гьеб хIужа хIисабалде босичIо ва СултIанов хIалтIизе витIана Марий-Эл республикаялде. Иошкар-Ола шагьаралъулаб больницаялда байбихьана гIолохъанав хирургасул захIматалъулаб хIаракатчилъи ва гьеб гьоркьоса къотIичIо 50-гIанасеб соналъ.\nГIадамал хирияв, хабар гьуинав, гьабулеб ишалде гъира бугев Абулкъасим гьеб больницаялъул коллективалъ къабул гьавуна, камиллъана махщелги. Амма тIадеги лъай босизе бугеб гъираялъ гьесие рахIат толеб букIинчIо. Гьесул анищ тIубазе кIудияб кумек гьабуна доб заманалда ДАССРалъул сахлъи цIуниялъул министрлъун вукIарав Наби Къураевас.\n- Гьес Дагъистаналъул Сахлъи цIуниялъул министерствоялъе кьун букIараб цо бакI (квота) дие кьуна, ва дун цIализе лъугьана Казаналъул мединституталъул клиникияб ординатураялде, - ян ракIалде щвезабуна Абулкъасимица.\nМахIачхъалаялъул порталъулаб больницаялда хIалтIулев вукIарав Дагъмединституталъул хирургия-лъулаб кафедраялъул нухмалъулев, профессор Герай Гераевасул гьариялда рекъон, 1976 соналда ординатура лъугIизабун хадуб, Абулкъасим тIадвуссана Дагъистаналде ва хIалтIизе лъугьана гьеб больницаялъул хирургиялъулаб отделения-лъул заведующийлъун.\nХирургиялъулаб махщел камиллъизабиялда цадахъго А. Сул-тIанов хIалтIана медицинаялъулаб гIелмуялда тIадги. 1981 соналда Казаналъул мединституталда «Перитонит сах гьаби» абураб темаялда гьес цIунана медицинаялъулал гIелмабазул кандидатлъиялъе диссертация.\nДагьал гьечIо СултIановасул цIар хIурматалда рехсолел гIадамал. Масала, Татарстаналъул Шаймурзино станциялдаса Роза Абдракиневалъ щибаб байрамалда баркалаялъул кагъат бачIунаан тIадбуссинабураб сахлъиялъухъ. Гьединго баркалаялдалъун А. СултIанов ракIалде щвезавула Тарумовкаялдаса Сергеевазул, МахIачхъалаялдаса Ямовазул, Хановазул, Южно-Сухокумскиялдаса АхIмадовазул, Гъизилюрталдаса ХIамзатовазул ва анцI-анцI цогидалги хъизамаз.\nХIамид Аскерхановас абуна Абулкъасим СултIанов вугин Дагъистаналъул бищунго лъикIал, махщел бугел хирургазул цоявилан.\n- ТIолабго гIумруялъ, ай 50 соналъ, гьес сах гьаруна ва хваликьа рорчIизаруна аза-азар чи. Гьев вуго гьунар бугев гIуцIарухъан, гIалимчи, ритIухъав гьалмагъ, жинца гьабулеб ишалдехун тIадегIанаб жавабчилъи бугев магIарулав. Дирго эбелалъе захIматаб операция гьабизе дица гьесде божилъи гьабун букIана, - ян.\nГьесие кьуна «ДРялъул муста-хIикъав тохтур», «РФялъул мус-тахIикъав тохтур» абурал цIаралги. Дагъистаналъул пачалихъияб медицинаялъулаб академиялда цере гьарурал хъулухъазе гIоло гьеб идараялъул медалалъе мустахIикълъана, гьединго кьуна «ЗахIматалъул ветеран» медальги. Гьев восун вуго Дагъистаналъул КIудияб Энциклопедиялдеги (БЭД).\nЖиндирго гIумруялъул гьудул Илажугьарида цадахъ гьез гIезабуна лъабго лъимер: кIиго вас ва цо яс. Гьесдаса мисалги босун, гьесул васасги ясалъги инсул махщел тIаса бищана. Яс Мадинаца лъугIизабуна Дагъистаналъул медакадемиялъул стоматологиялъулаб факультет. Хадубго лъугIизабуна гьебго факультеталда клиникияб ординатураги, Москваялъул медицинаялъулгун стоматологиялъулаб университеталда аспирантураги. Гьениб гьелъ цIунана медицинаялъулал гIел-мабазул кандидатасул цIаралъе диссертация. ГьабсагIаталда хIалтIулей йиго Дагъмедуниверситеталъул терапиялъулаб стоматологиялъул кафедраялда ассистентлъун.\nИнсул нухдасан унев вуго вас Шамилги. 1995 соналда, Дагъмедакадемияги лъугIизабун, гьевги вахъана хирурглъун.\n1999 соналда хирургиялъулаб ординатураги лъугIизабун лъугьана аспирантураялде ва 2002 соналда бергьенлъиялда цIунана медицинаялъулал гIелмабазул кандидатасул цIаралъе диссертация.\nШамил СултIанов хIалтIулев вуго Дагъмедуниверситеталъул госпиталияб хирургиялъул кIиабилеб кафедраялда. Абулкъасимил цогидав вас Дамирица лъугIизабуна Дагъистаналъул пачалихъияб техникияб университет, хIалтIулев вуго инженерлъун.\nДругие материалы в этой категории: « ЦохIо лахIзат гIадин паркъана гIумру\tИбрагьим АХIМАТIОВ: «Дир изну букIинчIо батIиявлъун вукIине...» »\n16:54, 25 февраля 2020, 9\n16:35, 25 февраля 2020, 13


Х1АЖИМУРАДИЛ Х1АКЪАЛЪУЛЪ БИЦЕНАЛ. - 26 Августа 2016 - Хунзахская Газета "Сельский труженик, Росдал захIматчи"\nГлавная » 2016 » Август » 26 » Х1АЖИМУРАДИЛ Х1АКЪАЛЪУЛЪ БИЦЕНАЛ.\nХ1АЖИМУРАДИЛ Х1АКЪАЛЪУЛЪ БИЦЕНАЛ.\nАхъбердил Мух1амадие абун йик1ана бечедай, берцинай чачанай Сану. Берцинай гурейги, гьей йик1ана ц1акъ кверда махщел бугей яс. Тохлъукьего Х1ажимурад гьоболлъухъе ккана Санухъе. Рихьаралго рокьана гьел цоцазе. Гьеб лъарабго, Ахъбердил Мух1амадица абун буго Х1ажимурадида: «Сану дуе диеялдасаги данде ккола, гьединлъидал гьей яче дуца. Нужее талих1 гьарула дица».\nГьедин X1ажимурадица ячана гьайбатай Сану.\nГьит1инаб мехалдасанго загьирлъана Х1ажимурадил х1инкъи-къай гьеч1олъи. Цо нухалда жеги гьит1инав чи гьев бугеб мехалдаго, гьесул х1албихьизелъун, сардилъ хабзалазда гьоркьосан гьев вач1унелъул, хъах1ал халг1аталги рет1ун нухда ч1ун рук1ун руго чангоял ва гьев аск1овег1ан щведал, рагъарахъдун руго.\nХ1ажимурадица гьеб мехалда абун буго: «Нуж хварал ратани, хабзалалъе а, ч1агоял ратани, дида данде рагъизе рач1а»,-ян.\nЦоги нухалда хабзалазда гьоркьосан вач1унаго, гьесда раг1ун буго угьи, зигарди. Расги х1инкъич1ого гьев гьениве вортун вуго, щибжояли хал гьабизе. Гьесда гьениб унтараб ц1ц1е батун буго\nЖиндирго г1умруялда жаниб г1емерал бах1арчиял чабхъенал гьаруна Х1ажимурадица. Гьесул бах1арчилъи бихьизе ккани, т1ок1аб жо гьеч1онигицин цо Hyxl-Бика хъамиялъул бицаниги г1ела. Hyxl-Бика ханалъул ч1ей бук1ана Жунгуталда. Гьениб г1умру гьабулеб бук1ана 4-азарго чияс, Мехтулинский ханасул резиденция гьениб бук1иналъги, гьенир ч1ун рук1унаан азаргоялдасаги ц1ик1к1ун солдатал-чот1ахъаби ва лъелал. Т1убараб росуго сверун къан бук1ана борхатаб ва щулияб чалиялъ. Гьенире жанире льугьине рук1ана чанго каваби, гьелги ц1унун рук1унаан рагъулал хъаравулзабаз. Жибго ханасул к1алг1а бук1ана росу бакьулъ борхатаб гох1да ва сверун къан бук1ана борхатаб ганч1ил къадаца. Гьеле гьеб бак1алдаса жиндирго тушман Ах1мад-хан Мехтулинскиясул къоролай хьамизе рак1алде ккола Х1ажимурадида ва хъамизеги хъамула. Гьесулго гьудул XIайдарбегица тушманасул к1иабилей ч1ужу Фатимаги хъамула. Хут1арал чот1ахъабаз гьезул гьениса дагьа-макъаб бечелъиги босун г1ей гьабула.\n«Кавказалъул рагъул х1акъалъулъ дагъистаниязул биценал» т1ехьалдаса росана Ф. МУХ1АМАДОВАЛЪ.


МахIачхъала. Декабрь, 2015\nИсана цIияб соналъул байрам гьукъун вагIза-насихIаб гьабулел чагIи гIемер гьечIо. Цересел соназда цIакъ гуч букIана. БакI-бакIазда цIа гъун елкаби рухIулел хIужабицин рукIана. Гьеб бугин пачалихъ мажгиталдаса къеялъул мисалин абулелги камулароан. Щиб жоха кколеб магIарул чиясе, яги бусурманчиясе цIияб соналъул байрам?\nПачаясул Россиялъ хIурият бергьизегIан цебе жидецаго гьабуниги нилъ магIарулал ёлка лъезе, январь моцI бачIанин кьурдизеги, гьекъезеги тIамиялъул хIужжаби нилъехъе гьечIо. Гьеб бачIана нилъехъе Петербургалда пачаги реххун, большевиказ гIуцIараб цIияб пачалихъалда росабалъ агитхIалтIиги гьабун коммунизмаялде ахIулел сонаца.\nГьеб "цIияб сон" абураб байрамалъ гьедигIан кьалбал риччан рукIана нилъер гIумруялъулъ, битIахъе анкьумумузул гIадат гIадин, зодоса вахIю рещтIараб дин, тIадаб налъи гIадин къабул гьабулаан цIияб соналъул байрам. Чара гьечIеб шартI букIана гъаримаб накIкIил гъветI къотIиги, куй яги дегIен хъвейги, чIагIдал яги гIаркъил рагIал рорхиги.\nСССР биххаралдаса хадув гьавурав чиясда бицун цебе тIамизабизе кIолареб сурат букIанин абизе бегьула гьеб байрам гьабиялъул. Дун гьитIинаб мехалда росулъ цIияб сонил байрам тIобитIизе цолъулаан ункъго - щуго батIияб гIелалъул гIадамал.\nЦо эркенаб рукъги балагьун данделъулаан I4-I5 соналде щвезегIан ригьалъул цIалдохъаби, цогидалъур ракIарулаан чIахIиял классазул цIалдохъаби, букIунаан байрам гьабулеб бищунго хъуй гIемераб ва гьекъараб къапила завалалда ругел гIолохъабазул. Кьурди - хъат ва сухIмат кечI букIунаан гьоркьохъеб ригьалъул 40-50 соналде щвезегIанаб гIелалъулги.\nЧара гьечIеб шартI, тIадаб парз гIадин байрам тIобитIулаан херазги. 3I абилеб декабралдаса I январалде рачIунеб сардилъ, сагIат I2 тIубарабго къаси кинабго гьеб мехтараб жули-гIалам бакIарулаан росдал байбихьул школалъул минаялде кьурди-кечIалъе.\nГьеб школа гьабураб минаги букIана коммунистал рачIинегIан цебе нусго соналъ умумуца какал рараб росдал мажгит. Росдал мажгитаздаса гьарун рукIана гIурус школал, клубал ва библиотекаби. Жакъасев чиясда цебе тIамизе кIолеб хIал букIинчIо.\nЦо-цоял лъугьина, нижер росулъ гьедин букIинчIин абизе, кутакалда букIана,гьаб гIасилъи щвечIеб росуни киб гурин кулицин хутIун букIинчIо араб гIасруялда. ХIисаб гьабеха, щиб даражаялде ккезабун букIун бугеб халкъ гьеб къосараб малгIун-пачалихъалъ, мажгиталъуб мехтараб уммат кьурдизе ва рокьул кучIдул ахIизе тIамизе ккани?\nЖакъа цебе тIамизабизе кIолеб сурат букIинчIо. Гьаб сагIаталда макьу гIадин цебе тIамула гьеб кинабго. Гьаб хъвай-хъвагIай дица, дунго кинабго дунялалъул ихтилаталдеги мугъ реххарав, кьурди-кечIги рихарав, кIудияв диналъул хIуби вукIун хъвалеб жо гуро. Поэтас абухъе:\n"Дун къулун хьвадеян абулев гуро,\nГали цебе лъезе хIинкъарав гьечIо.\nДиеги бокьула гъугъайгун пири,\nПанаяб августалъ чваххун балеб цIад...".\nАмма гIакълу кьун бугелъул нилъее ТIадегIанав Аллагьас киналъулго хIисаб гьабизе. КигIан чехьалъегун ракIалъе гьеб рукIа-рахъиналъ лазат кьолеб батаниги, гьеб гьукъун буго Исламалъ. Гьелда тIад рекъонгутIи буго нилъ мекъаб нухде кколеб гали.\nАллагьас цIунайги гьелдаса киналго бусурбаби. ГIурхъи букIине рекъараб буго киналъего. Календарь моцIрол (бусурбабазул) букIинеги рес буго, бакъул (бусурбаби гурезул) букIинеги рес буго. Къоялги сардалги инсанас бокьахъе рикIкIинеги изну буго, гьелда рекъон гIумру гьабизеги гьукъун гьечIо.\nЩай гурелъул гьеб бакъул календаралъул гIелму инсанасе кьуравги ТIадегIанав Аллагь вукIун ва киналго бигьалъабиги гьесул рахIматалдаса ва рахIмуялдаса рукIун. Бегьила лъагIел сверарабго аралъул хIасилги, букIиниселъул хIисабги гьабизе, гьеб хIатта беццарабцин батизе рес буго.\nАмма бищунго хIинкъи цIикIкIараб нухалдаса буго, нилъее ТIадегIанав Аллагьас Къуръаналдаги, аварагас (жинда салам лъеяв) хIадисалдаги гьукъараб жо бегьизе гьабуниги, изну кьураб гьукъизе лъугьаниги. Гьеб кIиябго буго инкарчилъиялъул гIаламатаздаса, Аллагьас нилъер мацIги, ракIги, пикруги гьелдаса цIунайги.\nКвешаб нухдасаги рачун битIаралде ине гIакълуги, канлъиги, кантIиги кьураздаса ратайги киналго магIарулал. Дица нужеда баркулеб буго тIоцебесеб январалъул къо, нагагь нужеца дида гьаб макъала хъвалеб 29 абилеб декабрь баркулеб батани. Щай гурелъул гьеб кIиябго къо буго Аллагьасул рахIмат, гьелдаса цояб батIа гьаби гьеб битIун гьечIо. Хабар лъикIаб рагIайги.\nЦIияб соналъул байрамалъул


Исламалъул аварагзаби — Википедия\nИсламалъул аварагзаби (гӀар. النبوة في الإسلام)\nЦIарцIар ккун ракI чIезабизе кколел аварагзаби руго гьал Къуръаналда цIарал рехсарал аварагзаби:\n10. ЯгІкъуб (Якъуб)\n11. Йусуф (Юсуф)\n19. Иляс (Ильяс)\n20. ЯсагІ (АльясагІ)\nГьел русулалги аварагзабиги хIакъал рукIин сундалъун чIезабулеб? Гьеб чIезабула Аллагьас гьезие кьурал мугIжизатаздалъун.\nГьезие рукIине тIадал сифатал: божарал, аманат бугел рукIин; кидаго битIараб бицунеллъун рукIин; тIубанго мунагьаздаса цIунараллъун рукIин; тIад къараб кинабго жо халкъалъухъе щвезабулел рукIин; гIакълу камилал, пикру цIодорал рукIин; бихьинал ва узденал рукIин.\nГьезие рукIине ресго гьечIел сифатал: хиянат гьаби; гьереси бицин; тIад къараб щибниги жо халкъалдаса бахчи; кинабгIаги мунагь жидехъа лъугьин; гьагал, пикру хIинцал рукIин; руччабаздаса яги лагъзадеридаса рукIин. Гьал сифатаздаса киналго аварагзаби рацIцIадал руго.\nАллагьасул халкъалъул бищун хириял аврагзаби ккола, гьезда гьоркьосаги бищун хириял илчизаби ккола, гьезда гьоркьосаги бищун хириял «улулг-Iазми» ккола ай, НухI, Ибрагьим, Муса, ГIиса, МухIаммад. Гьезулги бищун хирияв тIолго халкъалдаса тIаса вищарав тIолго гIаламалъе рахIматлъун витIарав МухIаммад Авараг ккола.\nГьезие дурусал, ай рукIине бегьулел сифат ал: ГIадамазе рукIунел гIадатиял сифатал гьезиеги рукIине бегьула: кванай, гьекъей, кьижи, руччаби рачин, ццин бахъин, унти, хвейи, рохи, пашманлъи, свакай, рахIат, ва гь. ц. Амма гьездаса гIадамазул ракI буссунел гьезул къадру гIодобе кколел гIузрабаздаса гьел рацIцIадал руго. \nБосараб бакӀ — «https://av.wikipedia.org/w/index.php?title=Исламалъул_аварагзаби&oldid=63536»\nПоследний раз редактировалась 20 январь 2016 в 06:32\nАхирисеб нухалъ гьаб гьумералъул хиса-баси гьабуна: 06:32, 20 январь 2016.


Гьаб нухалда республикаялъул бетIерасул ихтиярал кодосев вакил ГIалибег ГIалиев гIарзаца ахIун Рутул районалда ккун рагIула. Гьедин абуна лъалел чагIаз, вилун вукIана ГIалибег МахIачхъалаялдаса. Сон бакъанида бахъана телефоналъул цIумур.\n-Ва гIалайкум салам... Мун сапаралъищ вукIарав,ГIалибег?\n- Рутул районалда вукIана - ян абуна ГIалибегица. - Рутул районалда буго нилъералда релълъараб мацI бугеб КIусур абураб росу. Гьеле гьеб росу тун рагIула кIиго моцIица ток гьечIого, гьезул гIарзал ахIун щвана дун дове.\nХIакъикъаталда гьел кIусуразул буго ЛъаратIа районалъул тIомураздаги, ЧIарадисезул кьесердирадаги релълъараб мацI. МагIарулаз КIусуралда ГьочотIаги абула.Кин дол доре каралали тарихчагIазда лъалеб батила. Гьезул гIемрисел гьанир гIатIиракьалдеги гочун Бабавюрт районалъул Камбулат абураб росулъ руго гIумру гьабун. МагIарухъ хутIун батила I0-I5 рукъ бищунго батани, гьеле гьеб росдал гIарзалъ арав вукIун вуго ГIалибег ГIалиевги гьаниса цадахъ Электросетазул нухмалъулесул заместительги вачун.\n- Щванищха мун дове? - ян гьикъана ГIалибегил гIамал лъалев дица, гьев рес рекъон гIадамал рихьичIого вуссунаревлъиги лъан.\n-ЩвечIо... щолеб хIалбатичIо доба. Рутул райцентралдаса КIусуралде рагIула 50 гIан километр, гьечIо машинадул нух, гьеб гьечIониги лъелго инин вукIана дун, дагьалищ хьвадарал нилъ магIарухъ лъелго. Дора ругел гIадамаца абуна лъелгоги ругьунал чагIазда гурони рахине кIоларила доре...\n- ЛъелгогIаги щай кIоларел, лъелгоги нух гьечIогойищ - ин гаргазавулев вукIана дица ГIалибег.\n- Доба рагIула квешаб эхеберай бугел, хIатIилъелалцин гьечIел квешал нухал. Жалго кIусураз риидалго цIер букIунел гIадал бакIазда аскIор гIащтIал рахчун толел рагIула. ГIощтIоца буссун хIатIилъелал гьарун рахъизе. Ругьунав гурев чи кIкIалахъе хъущтIун инеги рес бугин абулеб буго - ян абуна ГIалибегица.\nДунго ЛъаратIа районалда гIуна.КIусур мадугьалихъ, нижер мугIрузда нахъа Самур гIурул бетIералда буго. Гьаб рахъалда авар гIурул, Журмуталъул бетIералда гIуна дунго. Цебехун, нухал гьечIеб мехалда гурони жакъа гIощтIоца цIер чIван рахунеб бакI гьаб рахъалда гьечIо. Европа ЛъаратIа гьечIеблъиги лъалеб жо бугоха. Нахъойги бицана ГIалибегица.\n-Дица дозда гьикъана, нагагь нуж унтани дора щиб гьабулебин. Унтани халкъияб медицина ва нижедаго лъалеб жо гьабулила. ТIубанго кумек щвечIони холила, цойги щиб гьабилеб абун руго. Хвани щибха гьабулеб, хасало хварав вукъиги бигьаяб иш гурелъул, цо чанго гурони чиги нужер гьечIеб мехалдаян гьикъана. Мун божиларо доз абураб жоялда...\n- Щибанха абураб?\n-Нагагь хасало хварав чи вугони гьев вукъизе риидалго хоб бухъун толила. ТIаде хъаршалги лъун, тIеренго ракьги бан. Риидал ракь тамахаб букIун бигьалъулила - ян руго абулел.\nХХI гIасруялда телефоналъул бухьенги гьечIеб, нухги гьечIеб, хутIараб дунялалдасаги тIураб бакI буго Россиялда. ТIаде жоялъе чияс чед кваналеб буго хIал щвезе, гьеб сундуе? Хоб бухъизеха, нагагь хвани живго вукъизе. Кинаб асардай букIунеб хоб бухъулев чиясул? Щиб хIисабгундай гьес газа кьабгIулеб, ракь босулеб ва тIад чIвазе къанал къачIалел? Чан чи божилев улкаялдаги къватIивги жиб ядерияб держава бугин керен буххулеб улкаялъул жеги гьединал росаби хутIун рукIиналда? Хабар лъикIаб рагIайги.\nМагIарухъ цIа ссинабиялъе хасаб гьунар къваригIуна\nМагIарухъе нухал халалъун руго


Бабаевасул рокъоб нахъеги чIухь бана\n14 августалъул радал сиясатчи ва жамгIияв хIаракатчи Бабаев Артурил рокъоб къуваталъул идарабаз чIухь бан буго. Гьелдаса хадуб Артурги гьесул кIигявго вацги низамцIунулез ккун полициялъул бутIаялде рачун гьенир чIезарун рукIанин лъазабулеб буго журналист Эседов Альбертица.\nНизам цIунулез «Яблоко» сиясатияб партиялъул Дагъистаналда бугеб бутIаялъул нухмалъулев Бабаев Артурил рокъоб хасал тадбирл тIоритIулелъул къанунги инсанасул ихтияралги хвезарунин лъазабулеб буго журанлист ва жамгIияв хIаракатчи Эседов Альбертица. Гьес бицухъе хамиз къоялъул радал микьго тIубараб гIадаб мехалда Бабаевасул рокъоре рачIун руго полициялъул хIалтIухъаби. Жаниреги лъугьун рокъор щалин ругелин абун хъачIго кIалъан руго гьел, гьелдаса хадуб жидеца дур гьаниб чIухь базе бугин абун буго низамцIунулез. Амма гьел хасал тадбирал тIоритIулелъул я жидерго яги чIухь базе рес кьолел документалги рихьизарун гьечIо гьез.\nАльберт Эседов: «Радал рахъун я документал рихьизаричIого, я жалго щалали бицинчIого чIухь базе лъугьун руго гьел къуваталъул идарабазул хIалтIухъаби. Нуж щал кинилан цIехараб мехалдаги жал МахIачхъалаялъул Советский мухъалъул полициялъул бутIаялъул хIалтIухъаби ругин абун гуреб цониги документ бихьизабун гьечIо гьеб мехалдаги. ТIаде автоматалги ритIун рокъор щалин ругелин, гьел киналго къватIире рахъинарейилан лъугьун руго. Гьеб мехалда Артурил дора рукIун руго кIиго гьесул гьитIинав вацги. Кьижаралъусаги рахъинарун гьелги, Артурги гьесул лъадиги Советский мухъалъул полициялъул бутIаялде рачун руго. Гьеб киналъулго хIакъалъулъги лъан дица журналистаздаги лъазабун ахIи-хIур бахъинабураб мехалда полициялъул бутIаялъул нухмалъулес тIаса лъугьайин, жидер хIалтIухъабазул нерваби хун ругин, гьел цо-цо хъачIго хIалтIулинги абун Бабаевасул хъизан биччан тун буго. Гьевго начальникас абун буго киса-кирего тIоритIулел халгьабиял рукIин гурони, хас гьабун нужер гьениб чIухь баялъе гьарулел рукIинчIин гьел ишалилан. Гьедин абуниги полициялъулаз кьищни –къул балеб къалиялъулгицин халгьабун буго».\nДагъистаналъул жанисел ишазул министерлъиялъул пресс-хъулухъалъул нухмалъулей Фатина ГIубайдатовалъги «Эркенлъи» радиоялъе бицана шагьаралда такъсириял ишал ккечIого рукIиналъе, зама-заманалдаса батIи-батIиял бакIазда хал-шал гьабулила. Гьединаб иргадулаб халгьабиялде гъорлъе ккун бугила Бабаевасул рукъги, хас гьабун гьесул минаялъухъ балагьизе яги гьениб чIухь базе мурад букIинчIила низамцIунулезулилан.\nАртур Бабаев цевеги чанго нухалъ ккун вукIана полициялъулаз, гьесул рокъобги цебеги кIицIулниги чIухьги бан букIана. Живго Артурица бицухъе гьесда хурхун хасал тадбирал тIоритIулеб цониги мехалда гьел гьариялъе кьучIаб гIилла бихьизабун гьечIо къуваталъул идарабаз. Гьес абулеб буго къуватазул идарабаз жиндие рахIат толеб гьечIила жиндир бахараб мегеж букIиналъилан. Мегеж тей гьанже цо-цоязда такъсирлъун бихьулеб бугила. Гьел низамцIунулезул хIалтIудаса разигьечIолъи загьир гьабун Дагъистаналъул жанисел ишазул министр МухIамадов ГIабдурашидихъе кагъатги хъван букIун буго Артурица. Гьелъие бачIараб жавабалда министрас хъван букIун буго магжие гIоло гIадамал полициялде рачунарила ва гьезул рокъор чIухьал раларила, гьеб дуцаго ургъун бахъараб жо бугилан.


Малаикзабазул шагьар. Гьедин абула чIахIиязул кIудиял гъалатIазул къурбаналлъун ккарал лъимал рукъун ругел хабзалазда. Абадияб сихIкъотIи. Амма гьеб лъугIула цо лахIзаталда, щибаб соналъул лъабабилеб сентябралда. КIвар кьун гIенеккаразул ракIал гIекколел ратила, гIисинал къункърабазул къваридал сариназухъги гIенеккун. Гьезул щивасул рукIун ратила жидерго цIвабзахъе сапарал гьаризе ругел гьайбатал анищал. Гьеб къоялъги гьел рачIун рукIун ратила жидерго хIасратаб кечIгун. Амма гIасияб хвелалъ лъукъараб кечI жакъаги гIодулеб буго. Бесланалъул сариназул бухIи нилъер щивасухъе рещтIуна санайил бачIунеб сентябралда.\n- Къункърабазул цIияб тIел. 314 къункъраялда гьоркьоб гIисинал къункърабазул тIелги - 186 къункъра. 314 тIубачIеб анищ, цIа свараб гъансито. 314 лъукъараб талихI. Гьеб жеги чIаголъулеб гьечIо. Лъималазул заназда къвалги бан, угьдулел улбузул гIоди зобалазда гъугъалеб лахIзат - зоб-ракьалда балеб сири. ЧIварал лъималазул угьи-зигара. Дол ана гIумруялъухъ ккараб гIащикъаб рокьиги ракьалда тун. Гьеле гьединал руго Бесланалъул саринал.\nЩай? Сундуе гIоло? Жаваб щезе гьечIеб даимаб суал.\n«Ниж мунгун руго, Беслан» абураб акция тIобитIана 3 сентябралда МахIачхъалаялда ГIурус театралда цебеги. Тахшагьаралъул школазул лъималаз жидерго церерахъиназда ахIи балеб букIана чIахIиязде жидехъа лъимерлъиялъул талихI бахъугейилан.\nГьенибго тIобитIана суратал рахъиялъул рахъалъ лъималазда гьоркьор къецалги. Суратаз бицунеб букIана гьезул анищазулги, талихIалъулги, гIумруялъулги. КIудияб концерталъул кIиабилеб бутIа сайгъат гьабун букIана талихIаб лъимерлъиялъе.\nЛъугIана терроризмалде данде тIоритIулел иргадулал тадбиразул цоябги. Амма лъугIел гьечIо судулел ракIазеги, улбузул магIуялъеги, магIлъун гьезул къисматалда чIван хутIараб хвалиеги. Бесланалъул дарсазул магIна жакъаги босичIони, хIалуцине буго гIумру. Цо лахIзаталъ гIенекке гьелъул сариназухъ.\n- Щивасухъе кунчIун рещтIараб бакъги, бакъул чIоразул кьераз гвангъизабураб талихIги, талихIалъул кваркьидакь сасараб лъимерлъиги, лъималазул талихIалдаса чIухIарал эбел-эменги.\nГьеле гьединаб буго гIумруялъул ахIи.\nТакрарлъугеги ракьалда Бесланалъул саринал.\nЖакъаги сихIкъотIи батила малаикзабазул шагьаралда.\nТIуркIизабуге гьеб сихIкъотIи. Биччай хабалъ букъун хутIизе рокьукълъиги, ццинги, тушманлъиги…\nПрочитано 410 раз\tПоследнее изменение Понедельник, 09 сентября 2019 15:20\nДругие материалы в этой категории: « Огь, эбелалъул ракI..!\tГьаб дунял нилъер рукъ гуро »